text:
Gusezerana kw’abashakanye bifatwa nk’ikimenyetso cyo kubana neza nta wikanga undi kuko buri wese aba arengerwa n’itegeko.
Nta mibare y’imiryango itasezerana ibana mu buryo butemewe n’amategeko yigeze igaragazwa, ariko hemezwa ko umubare w’abasaba gusezerana ugenda wiyongera.
Abaganiriye na Kigali Today bavuga ko abihutira gusezerana n’abagore babo basanganwe, biterwa n’uko baba basanzwe babanye neza, bityo ntibagire icyikango ko nyuma yo gusezerana yamwihinduka akamusuzugura yitwaje ko na we yabonye uburenganzira mu rugo.
Umugabo utifuje ko izina rye ritangazwa utuye mu Murenge wa Kibungo, yagize ati “Njye maranye n’umugore wanjye imyaka 18, ntiturasezerana mu mategeko. Ntinya ko twasezerana agatangira kunsuzugura kuko mbona atoroshye. Hari benshi byabayeho ndetse bamara gusezerana, abagore babo bakabagarambana.”
Uyu mugabo avuga ko iyo umugore we amusabye ko bajya gusezerana, amubwira ko abana bane bafitanye, “nta sezerano rirenze iryo”.
Hari kandi n’abagabo bajya bibura mu bitabo by’irangamimerere byandikwamo abasezeranye (abenshi ni abasezeranye mu kivunge mu myaka ya 2004 kubera ko hari habayemo amakosa yo kutabandika mu bitabo), maze bakiruhutsa bavuga ko batakongera gusezerana bitewe n’uko igihe basezeranaga, abagore bahise babihinduka.
Mugabo (izina ryahinduwe), wo mu Murenge wa Remera, yagize ati “Njyewe amasezerano yacu yarabuze ku murenge. Njye navuga ko ari nk’Imana nagize kuko umugore yamereye nabi maze gusezerana na we ku buryo ubu ntakongera kwemera gusezerana kubera uburyo yahise ahinduka.”
Umuhuzabikorwa w’Inama y’Igihugu y’Abagore mu Murenge wa Remera, Murorunkwere Beatrice, yavuze ko uwo muco wo gushaka gusuzugura abagabo ku bagore aho ugaragaye, begerwa bakanengwa ndetse bakagirwa inama ngo bikosore.
Yagize ati “Urwo ni urwitwazo bamwe mu bagabo bagira ariko mu by’ukuri, abasezeranye bose si ko basuzugurwa. Aho bigaragaye, uwo mugore turamwicaza tukamuhanira mu nama yacu nk’abagore. Ntabwo umugore yasuzugura umugabo ngo ni uko basezeranye ahubwo yamwubaha.”
Ibitekerezo ( 3 )
ibyo abo bagabo bavuga ni ukuri ubuse nage sinahukanye mpunga umugore mwicecekere kandi unseka nuko ataranyagirwa aseke buhoro .
Mwiriwe. Ikibazo cyo mu ngo mu Rwanda turagikinisha ntitugihe agaciro kacyo ariko kirakomeye. Umuryango utariho, igihugu cyabaho gute? Gutemana, kurogana, kwitotomba, ibi nibyo tuzahoramo? Tuvuge se ko iki ari ikibazo kitazwi ko no munzego z’abayobozi bihari? Ese ikibazo nk’iki ko ntari numva PM cyangwa Ministre ushinzwe uburinganire akivugaho, n’uko ntacyo bazi?
Mu minsi iri imbere nitumara kugwiza mayibobo n’ibirara kubera kubura uburere bw’ababyeyi bahora baguruka,bizitwa ko ari shitani yateye u Rwanda. Ubu rero icyabikemura ndabona ari inzira ebyiri: ubuharike cyangwa gufatira ibihano (penal) abagore, bitavuzeko n’abagabo batahanwa ariko.
Rwose uwo mugore aranshimishije agasuzuguro kabagore bubu ahaa.muri bibia handitsi ngo gushaka nibyisa no kudashaka bikaba akarusho ntawe nagira inama yo gushaka...


c: text/html

text:
Ese waba uzi bimwe mu bituma kwifata binanirana n’uko byacika ?
Ubusambanyi ni ikibazo cyugarije isi yose, ari urubyiruko, abubatse ingo ndetse n’abapfakazi, kubw’ibi byatumye za leta z’isi yose harimo n’u Rwanda zihaguruka zitanga umutungo mwinshi kugirango barebe ko abantu babureka cyangwa se byibura ngo bakumire ingaruka ziterwa nabwo, ariko ikigaragara ni uko abantu bamaze kubona ko kwifata ari inzozi.
Bimwe mu bibazo bijya bigora abantu ni ukuvura indwara nabi, akaba ari nayo mpamvu ikibazo cyo kwifata cyangwa icyo ababishobora bakora, kitari gikwiriye kwibazwa n’abantu benshi mbere ahubwo hakwiye kubanza kurebwa ngo ni mpamvu ki ubusambanyi bwiyongera kandi hakoreshejwe imbaraga za leta n’iz’amadini ku burwanya, nyamara n’ubwo bwagakwiriye kuboneka mu rubyiruko gusa kuko wenda ari bo baba bararikiye imibonano mpuza bitsina ugasanga no mu bubatse ingo induru zivuga, akaba ari nayo mpamvu hatavuga kwifata gusa ahubwo havugwa n’ubudahemuka.
Impamvu ubusambanyi bwiyongera mu bashakanye.
Abagabo bamwe bakunze kutamesa kamwe ngo bamenye ko bamaze guhitamo, bagakururana n’abari urungano rwabo bityo bikababaviramo kugwa mu mutego wo gusambana.
Abagabo bamwe bakeka ko abafasha babo batabitaho nyamara biterwa no kuba bananijwe n’imirimo yo murugo.
Mu gihe hatari urugwiro, guhuza ikiganiro, haboneka urwikekwe bigatumwa umwe ajya gushakira kunezerwa hanze
Kudahana agaciro.
N’ubwo ubuzima bwa buri munsi bukenewe kandi busaba kujya gushakisha ari ko ntago bukuraho gushaka umwanya uhagije wo kubaka urukundo hagari y’abashakanye.
Nyuma yo kubona umugabo hari bamwe mu bagore birara bakumva ko byarangiye nyamara iyo utitaye ku mugabo wawe ngo wigarurure umutima we jya umenya ko umutima we ishonjeye kwitabwaho.
Impamvu ubusambanyi bwiyongera mu rubyiruko
Mu gihe umusore cyangwa inkumi atiha agaciro ngo anahe agaciro urugo azubaka bimutera kwitwara nabi.
Bamwe basambana kubwo kwiheba no kutimenya.
Kutagira intego z’ubuzima bwabo n’iyerekwa ry’ejo hazaza.
Kubura ubwenge n’irari ry’umutungo nyamara imitungo siyo ikwiye kuza imbere mu kubaka urugo.
N’ubwo ibi bivuzwe atari bishya mu matwi yacu ariko:
Iyaba umugabo yatekerezaga agaciro k’umugore we yikundiye ubwe,bagasezerana kubana akaramata, ntago yamurutisha indaya yananiranye n’umuryango idafite n’icyo izamumarira, ahubwo yirirwa isambanywa na benshi.
Umugore yibutse ishema arusha abandi bakobwa babuze urushako ntago yasuzugura umugabo cg ngo yibagirwe inshingano ze.
Mu gihe urubyiruko rwagutse mu bwenge bakumva n’agaciro bafite, byabahesha kutisuzuguza bene ako kageni ngo ngize ubusugi cyangwa ubumanzi bwabo,
Nyuma yo gusobanukirwa ibi, kwifata birashoboka, niba byari bimaze no kukunanira icara hamwe ufate icyemezo wigire kuri ubu bwenge buragufasha kunesha no gushobora ibyo wabonaga bidashoboka mu buzima bwawe maze ejo hawe hazaba nk’uko ubyifuza
Erenest Rutagungira

robotstxt: allowed

filter: keep


text:
Urwenya: “Ngaho yibwire ko winaniriwe”
“Ngaho yibwire ko winaniriwe”
Izuba ryari ryacanye. Umugabo n’umugore biyemeza kwitemberera, aho kwicara mu rugo. Barakugendeye, bajya ahantu bafungira inyamanswa ngo zirebwe. Muri iyo zoo, harimo ingagi. Umugabo abona ingagi iri kwitegereza umugore we. Aramubwira ati “urabizi Cherie, iriya ngagi yagukunze! Kuramo ako gapira n’isutiye uyereke amabere turebe uko bigenda”. Umugore abanza kwanga, ariko umugabo akomeza kumwinginga ageze aho aremera. Ingagi ibonye amabere ikoma mu mashyi, ivuza urusaku, irasimbagurika, sinakubwira. Umugabo si uguseka. Nyuma abwira umugore, ati “reba uko ibaye ibonye amabere gusa! Kuramo imyenda yose nta muntu uri kutubona, maze ndebe noneho uko bigenda”. Umugore noneho aranga aratsemba. Umugabo aringinga ajya no ku mavi, umugore ageze aho aremera. Ingagi ireba ako gatuza, ireba ayo matako, ireba amabuno atengera, ireba amaribori hose, maze noneho si ugusara irasizora, irasimbagurika, irasakuza, itangira kujegeza uruzitiro rwa senyenge rwari ruyirinze, ishaka kurira isanga hejuru naho harafunze, irasakuza irikubitagura, ubona mbese ko byayirenze. Nuko umugabo yegera urugi rwari rufunze aho iyo ngagi yari iri, ajegeza ingufuri ivaho, asunikiramo umugore we, arongera arafunga, maze n’ijwi ryuje ubugome n’umujinya aramubwira, ati “ngaho yibwire ko winaniriwe , cyangwa ko umutwe uri kukurya, cyangwa ko uri mu bihe bibi turebe!”
Shyiraho Igitekerezo!
Subscribe to: Post Comments (Atom)


text:
Urugo rutubakiye kuri Kristo ntirushobora gukomera Dr Antoine Rutayisire
Agakiza Family: Nkunda kuba mu rugo rumeze gute? Mbyanga bimeze gute?
Mu giterane cy’abubatse ingo cyabaye kuri uyu wa Gatandatu tariki ya 21 Gicurasi 2016 muri Salle ya Economat St Famille, cyateguwe n’abakunzi b’ urubuga rw’ivugabutumwa www.agakiza.org abakitabiriye baganiriye byinshi mu byatuma bubaka urugo rwiza bifuza, ariko bagaruka ku bibazo bibiri aribyo Nkunda kuba mu rugo rumeze gute ? Mbyanga bimeze gute?
Mbere y’uko abubatse ingo bungurana inama kuri ibyo bibazo, Pastor Dr. Antoine RUTAYISIRE wafashe umwanya wo kwigisha, yagarutse cyane ku ijambo dusanga mu Abefeso 5:20-28 rivuga ngo “Mujye mushima Imana Data wa twese ku bw’ibintu byose, mubiyishimira mu izina ry’Umwami wacu Yesu Kristo, kandi mugandukirane ku bwo kubaha Kristo. Bagore, mugandukire abagabo banyu nk’uko mugandukira Umwami wacu, kuko umugabo ari we mutwe w’umugore we, nk’uko Kristo ari umutwe w’Itorero ari ryo mubiri we, ni na we Mukiza waryo. Ariko nk’uko Itorero rigandukira Kristo, abe ari ko abagore bagandukira abagabo babo muri byose. Bagabo, mukunde abagore banyu nk’uko Kristo yakunze Itorero akaryitangira ngo aryeze, amaze kuryogesha amazi n’ijambo rye, aryishyīre rifite ubwiza, ridafite ikizinga cyangwa umunkanyari cyangwa ikintu cyose gisa gityo, ahubwo ngo ribe iryera ridafite inenge. Uko ni ko abagabo bakwiriye gukunda abagore babo nk’imibiri yabo. Ukunda umugore we aba yikunda,
Aha Pastor Dr. Antoine RUTAYISIRE, asobanura ko mu gihe urugo rutubakiye kuri kristo rudashobora kubaho, ngo bamwe bakunze kwigisha bakumvisha abashakanye ko kugandukirana aribyo bakwiriye kubakiraho gusa, ariko ngo ijambo ry’Imana rivugako kubaha kristo ariryo Shingiro rya Byose, bityo asaba abari aho ku bakwiye kubakira kuri iyo ndanga gaciro.
Ku birebana n’ibibazo Nkunda kuba mu rugo rumeze gute? Mbyanga bimeze gute? Hifashishijwe amatsinda, Abagore ukwabo ndetse n’abagabo basangira ubunararibomye, nyuma abagabo muri rusange babwira abagore ibyo basanze banga n’ibyo bakunda, Rev. Past Jean Jacques Karayenga mu nyigisho ye yakurikiye ibyo biganiro, yavuze ko bikwiye ko abashakanye nibava aho, bicara bakabiganira kuri ibi byaganiriwe ho, barebe niba hari ibibazo mufite, kuko iyo bamenye ko byabaye ikibazo baba bateye intambwe nziza yo kubicyemura.
Akaba yaragarutse ku ijambo ry’Imana dusanga muri Luka 6:46-49 rivuga ngo “Umuntu wese uza aho ndi, akumva amagambo yanjye akayakomeza, ndabereka uko asa n’umuntu wubaka inzu, agacukura hasi cyane akageza urufatiro ku rutare. Nuko umugezi wuzuye uhururira kuri iyo nzu ariko ntiwabasha kuyinyeganyeza, kuko yubatswe ku rutare. Naho rero uwumva ntabikore, asa n’umuntu wubatse inzu ku butaka adacukuye urufatiro. Nuko umugezi uyihururiraho ako kanya iragwa, kandi kurimbuka kwayo kwabaye kubi.” Agendeye kuri iri Jambo avuga ko Umuntu wese mu rugo rwe usimbuye Christo aba yubakiye ku musenyi, urugo rwe ruba rugenda rugana mu byago (Risks), kuko Urugo rubaho nyuma yo guhuza abantu batandukanye, kuba umwe rero ntibipfa kwizana , bisaba ko Yesu aba hagati yanyu akaba umuhuza.
Mu kwanzura, Rev Past Jacques yavuze ko ibyo bagaragaje kuri bya bibazo bibiri byose bikubiye mu mirongo itatu abashakanye bakwiye kugenzura ko yitabwaho ariyo Guhana agaciro (Respect), itumanaho (Communication) n’imibonano mpuzabitsina ibi uko ari bitatu bikaba ngo bikubiyemo byinshi mugihe bititaweho bishobora gutuma hubakwa urugo rutifujwe.
Iki giterane kikaba cyarasojwe biyemeje kuzategura ikindi giterane mu gihe kitarambiranye. Ernest RUTAGUNGIRA/agakiza.org


text:
Mu Rwanda kubona icyo gucana muri iki gihe ntibyoroshye kubera ko ibicanwa bisigaye bihenda cyane . Ubu ibicanwa basigaye babyita Amadolari.
Izamuka ry’ibiciro by’ibicanwa, cyane cyane amakara, k’uburyo butunguranye, biturutse k’ugufata ingamba zikarishye zo kubuza abaturage gutema amashyamba batwika amakara, mu rwego rwo kurinda ibidukikije. Ibyo rero biteye ikibazo abaturage basanzwe bataka ko ubukene bubugarije.
Umufuka w’amakara waguraga amafaranga 3500 y’Amanyarwanda, ni ukuvuga Amadolari y’Amanyamerika 6.5 wageze ku mafaranga 5500 y’Amanyarwanda, ni ukuvuga Amadolari 10.
Abacuruza amakara mu mujyi wa Kigali, barimo Nibagwire, batangarije Ijwi ry’Amerika ko imodoka zabazaniraga amakara ziyavanye za Gikongoro zitakibona uko ziyazana kubera ko mu nzira basigaye bazifata, bakazica amafaranga menshi. Ibyo na byo byatewe ni uko gutema ibiti bisigaye bizira.
Mugenzi we Zoena yongereyeho ko ingaruka z’izamuka ry’amakara zageze cyane ku baturage batifashije, bamenyereye kugura amakara mu kadobo cyangwa ku mufungo kubera ko batabona amafaranga aguze umufuka. Byongeye kandi ntaho babona inkwi.
Minisiteri ifite ibidukikije mu nshingano zayo, ivuga ko ifite gahunda yo kwegereza abaturage ibicanwa bya nyiramugengeri ziboneka mu bishanga bimwe byo mu Rwanda kubera ko byo bitonona ibidukikije.
Abaturage ubu baribaza igihe iyo nyiramugengeri izabagereraho kubera ko uko bukeye niko ibiciro by’amakara akoreshwa cyane n’abaturage bo mu mijyi biba byazamutse.
Usibye izamuka ry’ibicanwa, abaturage bo mu mujyi wa Kigali twaganiriye badutangarije ko muri rusange ubuzima burimo kugenda burushaho guhenda cyane muri uwo mujyi , ngo amaherezo bazawusigira abifite.


text:
Bimwe mu biranga ba Ryan
Ryan ni umuntu w’umunyembaraga kandi witanga, akunda kuba mu byicaro by’imbere aho aba yifuza kuba intangarugero abandi bakamureberaho.
Ni umuntu ugira ikinyabupfura n’umurongo ngenderwaho ku rwego rwo hejuru ariko nawe ntiyihanganira umuntu ugaragaza ikinyabupfura gike.
Ryan ategekesha igitugu kandi ntiyihangana, akunda kwivanga mu bibazo by’abandi ariko we aba yumva ko ibyo akora ari mu kuri nta kibazo kibirimo.
Yita ku nshingo aba yahawe akazikora neza kandi yirengera ingaruka z’ibyo yiyemeje gukora igihe zibayeho.
Ni umuntu wita ku muryango we kandi ibibazo byawo abishyira imbere ndetse akabihangayikira.
Iyo akiri umwana akunze kugira amashagaga ku buryo ababyeyi be baba bagomba kumwigisha koroherana n’abandi.
Akunda kubahwa no gushimirwa , ni umuntu uba ari umuhanga ku buryo utapfa kubimenya ugereranyije n’uburyo agaragara inyuma.
Nubwo Ryan agaragara nk’umuntu utisukirwa mu kumureba igihagararo, usanga ari umunyamahoro bitandukanye n’uburyo agaragara.
Akunda kwiyitaho cyane, umubiri we awugirira isuku, arawubungabunga mu bwiza ndetse akabijyanisha no kwita ku isuku y’ahantu atuye.
Mu itsinda aherereyemo, akunze kuba ari umuyobozi kandi koko abantu bamubonamo icyizere.


text:
Amavuta ahindura uruhu aracyagaragara ku isoko
Mu bwoko bwinshi bw’amavuta yo kwisiga acuruzwa hirya no hino mu Mujyi wa Kigali, nubwo afite ubumara buhindura uruhu “Hydroquinon” yaciwe ku isoko, hari abayacuruza.
Umwe mu bacuruzi b’amavuta yo kwisiga mu Mujyi wa Kigali rwagati aganira na IGIHE, yagize ati “ Amavuta arimo “Hydroquinone impamvu tuyacuruza kandi bitemewe , ikibazo si icy’abayacuruza ahubwo ni abatuma yinjira ku mupaka kuko natwe tuyarangura yinjiye mu gihugu”.
Abacuruzi bavuga ko usanga ayo mavuta akundwa kandi akagurwa (...)
Mu bwoko bwinshi bw’amavuta yo kwisiga acuruzwa hirya no hino mu Mujyi wa Kigali, nubwo afite ubumara buhindura uruhu “Hydroquinon” yaciwe ku isoko, hari abayacuruza.
Umwe mu bacuruzi b’amavuta yo kwisiga mu Mujyi wa Kigali rwagati aganira na IGIHE, yagize ati “ Amavuta arimo “Hydroquinone impamvu tuyacuruza kandi bitemewe , ikibazo si icy’abayacuruza ahubwo ni abatuma yinjira ku mupaka kuko natwe tuyarangura yinjiye mu gihugu”.
Abacuruzi bavuga ko usanga ayo mavuta akundwa kandi akagurwa na benshi by’umwihariko igitsina gore.
Umwe mu bakobwa bakunda ayo mavuta agira ingaruka ku ruhu, Uwamariya Therese ati “ Njye impamvu ntayacikaho ni uko atuma umuntu aba inzobe , akagaragara neza bitewe n’uko abyifuza…Yego umuntu ntaba agifite uruhu karemano ariko na none igihe ufite ubushobozi bwo kugira icyo ukora nta mpamvu yo kutiyitaho. Ikindi kandi mwene ayo mavuta agura make, kandi ari menshi akamara igihe kirekire.”
Uwamariya atanga urugero rw’ibiciro by’amavuta ati “ Nka Carolight ifite Hydroquinon igura 2000 akamara nk’amezi atatu, mu gihe Sowhite itakwangiza uruhu igura ibihumbi 10, amavuta meza arahenda.”
Nyamara bamwe mu bakobwa hari abahawe isomo no kwisiga amavuta ahindura uruhu; umukobwa wanze gutangaza izina rye avuga ko yisize amavuta ahindura uruhu akamwangiza, ati "Hari abirukira ayo mavuta ngo barashaka gucya, ariko yenda nawe wareba ukomeze mu maso, nta gaheri na kamwe kabagamo ariko narayisize none nsigaye mfite isoni iyo nirebye ukuntu nangiritse kandi nari nzi ko ndi gushaka umucyo. Hari abo bihira ariko si bose. "
Ayo mavuta ngo iyo hashize igihe usanga uruhu rwaratangiye kuzana amabara, hamwe ugasanga ni inzobe ahandi ari umukara, cyangwa hamwe ugasanga harababutse.
Nzaire Philippe, Umuyobozi w’ishami rishinzwe kugenzura iyubahirizwa ry’amabwiriza y’ubuziranenge muri RBS, yatangaje agira ati ”Mu ngamba dufite zo gukumira ibicuruzwa nk’ ibyo ni ukubanza kubikumira duhereye ku mipaka, tukaba dufite na gahunda y’isuzuma rmu masoko, ibicuruzwa mu buryo bwa magendu aho tubisanze tukabyaka abacuruzi mu rwego rwo kurengera abaguzi”
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ibintu by’Ingenzi Umukristo ushaka kubaka urwe yakwitondera...
Mu Migani 13:20 haratubwira hati "Ugendana n’abanyabwenge azaba umunyabwenge na we, ariko mugenzi w’abapfu azabihanirwa." Ubushakashatsi bwerekanye ko umusore cyangwa inkumi wubaka urugo rwiza umubona kare, ibyo ahanini bikagaragarira mu mibereho ye akiri n’iwabo. Ubwo bushakashatsi bwerekanye bimwe mu bintu wakwitondera niba ushaka kuzubaka urwawe rugakomera.
Dore bimwe mu byo ubwo bushakashatsi bwerekanye:
1.Nubona umusore cyangwa inkumi uba ahandi ugasanga hamuguye neza kuruta iwabo, uzamenye ko ubushakashatsi bwerekanye ko bene uwo muntu atajya aregama, arambirwa vuba aho abaye hose, ku bw’iyo mpamvu, hari n’impungenge ko uwo muntu atazashobora kunyurwa n’aho muzabana azajya aguta mu nzu wenyine yigire ahamubereye heza .
Nugira ingorane rero bwo mukaba mudatunze byinshi, muri abakene, ibibazo bizazamuka yigire aho batunze byinshi.
2.Nubona ari uwo mushaka kurushingana ari wa wundi ukorera kurya no kwambara ibigezweho gusa, atajya na rimwe atekereza ku mishinga y’igihe kirekere, ubwo bushakashatsi bwaravuze ngo UZAMENYE KO uwo muntu wawe ari umwibone, ni insesaguzi, kumuhaza bizakurushya cyangwa nunabishobora kuzagera ku mishinga y’igihe kirekire bizakugora.
Uzajya ukora , nuushaka kubika ngo mugere ku ntego runaka we abyange yishakire ko muyarya agashira.Bene uwo ni umwe ukubwira ngo :" Zana twirire ubuzima ni bugufi." Ibyo guteguriza ejo hazaza byo ntubimukoze.
3. Nubona uwo mugiye kurushingana ari umuntu Utinya umuruho,kuvunika, ukora cyane, ngo bene uwo azakunyunyuza imitsi, ngo naho ukunda ibiguze menshi azagukenesha cyangwa aguhoze mu ntambara ngo ntiwamuguriye nk’ibyo yabonanye uwo kwa runaka. 4. Ni byiza ko ugira inshuti nyinshi, ariko ukanibuka ko hariho inshuti zigusenyera aho kukubakira.
- Shaka inshuti zikungura, ureke iziguhombya ,
Shaka abaguha inama nziza aho gushaka abagushuka ,
Abakwibutsa amakenga, baruta abashaka kugutegeka,
Abagutera umwete baruta abagutesha inshingano,
Abo mufatanya kubishaka baruta ababisesagura .
5 Abagucyaha wakosheje baruta abafatanya n’abandi kuguseka wahombye cyangwa wagushije ishyano. Ni byiza kumenya gutandukanya inshuti n’ubereyeho kukunyunyuza akingiye utwe.
Uwo muhungu agomba kugira ibi bikurikira:
- Imbaraga
Umwete
Ubutabera
6.Ibyo ni byo bitegura umugabo mwiza uzayobora urugo rwe neza.
- Azi kwiyobora
Azashobora kuyobora abe
Azababeshaho
Azabashakira inshuti
7. Ubutabera, urukundo, ubutegetsi by’umugabo ni byo bikosora abo
ashinzwe. Ngizo zimwe mu mpamvu zituma yitwa "umutwe". Umukobwa uzaba
umugore mwiza, agomba kuba afite .
- Imico y’ubugwaneza
Imyifatire myiza
Umunyamwete
Ubwitange mu byo akora
Umutetsi mwiza
Kumenya kumesa
Gupfundikira
Kwivana mu tubazo duto duto
Gukoresha neza umutungo we
Kwiyumanganya yahemukiwe
Kugumana ubutwari mu gihe atitaweho
Kugira isuku y’ibikoresho
Gutanga inama no kuzisaba mu kinyabupfura
Kumenya uburezi bw’abo ashinzwe.
D. Imyanzuro y’umutima ufite ubwenge
"Amakenga azakubera umurinzi, kujijuka kuzagukiza, kugira ngo
bigukure mu nzira y’ibibi no mu bantu bavuga iby’ubugoryi." (Imigani
2:11-12)
Ibi ni ibibazo buri wese akwiriye kwibaza :
- Ese mfite ubwenge bufite imyanzuro yihagije ?
Mfite inshuti zinshakira inyungu n’icyubahiro ?
Mfite ubushishozi butuma nkundwa n’abanyabwenge ?
Ndoroshye ku buryo ibishuko byanjyana iyo bishaka ?
Uwantererana nakwikura mu ngorane ?
Uzi ikibi cyangwa icyiza ab’iwanyu barusha abandi ?
Wakwemera kwihanganira ingorane igihe ushaka kugera ku byiza ?
Ubusugi, ubumanzi n’imico myiza bifashe umwanya wa kangahe mu bwenge bwawe
Bimwe muri ibi bivuzwe hejuru bigomba gutinywa kuruta umwanzi wica umubiri.
Waba warashyingiwe cyangwa uri ingaragu, jya uvuga uti "Uramenye! Sinzigera mpa urwitwazo abanegura. Agaciro kanjye kandutira ifeza n’izahabu.
Imana imfashe kandi indinde no kuzakanduza. Abantu nibamvuga nabi bakantesha agaciro, sinzaba narabahaye urwaho, nkeneye ko bazanturuka aho baturutse Umwami Yesu bamugirira nabi. Urwango bangaga kwera no gukiranuka ko mu mico ni cyo bamuzizaga, kuko imyifatire ye yahoraga ibaciraho iteka."
"Nyuma yo kwemera ubutumwa, umukristo agomba gushakashaka kugera ku ngeso nziza. Uko ni ko azaboneza umutima we akitegura atyo ubumenyi bw’ijuru. Aha ni ho urufatiro rw’uburezi bwiza ruba rushingiye,n’imirimo myiza yose. Ni yo ngabo imwe rukumbi yo gukingira umuntu ibishuko, bishobora gutuma umuntu agira imico nk’iy’Imana."
IMANA BAHE UMUGISHA MWINSHI
Byakuwe mu gitabo : FOYER DU CHRETIEN


text:
Ni kenshi twagiye tubabwira ibicuruzwa mu iduka kwa Nkusi Godfree musi ya BCK usa nujya muri feruje zo mugakinjiro ariko ukaba utarahagera.Ndashaka ku kwibutsa ko urimo kwitesha amahirwe atagira uko angana nutajya kugurayo inzoga ku giciro cyiza dore ko muri kigali hose nta hantu wapfa kubona bagurisha inzoga ku kiranguzo uretse kwa nKusi Godfree.
Ubu rero harimo n’akarusho kuko batanze noheli n’ubunani ku girango buri muntu wese uzaba afite abashyitsi atazabura icyo yakiriza abashyitsi be.Ibiciro bya Nido biri hasi inzoga z’amoko yose ziri ku giciro gishimishije utabona ahandi.
Kandi twakwibutsa ko habura imisi mbarwa ngo dutangire umwaka mushya wa 2017 dore ko Umucuruzi ukomeye ariwe Nkusi Godfree yabahaye Noel Na Bonne Anne akanabifuriza gutangira umwaka mushya muhire wa 2017 neza.
Wicikwa nawe ngwino kwa nkusi ugure ibyo wifuza kuko bafite Supermarket nziza waguramo n’ibindi bintu wakwifuza byose.
Muhawe karibu kwa Nkusi Godfree…
Bakorera munsi ya BCK usa nujya muri feruje zo mugakinjiro ni munsi y’umuhanda mu kuboko kwawe kwiburyo harangwa n’amazina ya Nkusi Godfree.
Posted by Uwineza Vanessa kuri Rwandapaparazzi.rw Bujumbura.
22,100 total views, 20 views today


text:
Igisubizo: Mbere na mbere, tubanze twerure ko iki kibazo kitabaza niba Imana igikora ibitangaza mu bihe byacu. Byaba ari ubupfapfa buhabanye na Bibiliya kwemeza ko Imana itagikiza indwara, itakivugisha abantu, cyangwa ko itagikora ibitangaza n’ibimenyetso muri iki gihe. Ikibazo ni ukumenya niba impano z’Umwuka Wera zo gukora ibitangaza zigaragara mu 1 Abakorinto 12-14 zikiboneka mu Itorero muri iyi myaka yacu. Nanone, twongere dushimangire ko tutari kwibaza niba Umwuka Wera ashobora guha umuntu impano yo gukora ibitangaza. Twemera cyane rwose ko Umwuka Wera abishatse yaha uwari we wese impano (1 Abakorinto 12:7-11).
Mu gitabo cy’Ibyakozwe n’Intumwa kimwe no mu zindi nzandiko z’intumwa, ibitangaza byinshi bikorwa n’intumwa ndetse n’abafasha bazo. Pawulo adusobanurira impamvu “ni ukuri nakoze ibimenyetso byerekana ko ndi intumwa, mbikorera hagati yanyu nihangana cyane, ari byo bimenyetso n'ibitangaza n'imirimo ikomeye” (1 Abakorinto 12:12). Niba buri mukristo yari afite impano zo gukora ibimenyetso n’ibitangaza, ubwo rero ibimenyetso n’ibitangaza ntabwo byaba ari umwihariko werekana Intumwa. Ibyakozwe 2:22 hatubwira ko Yesu “yitiriwe” ibyo bitangaza n’ibimenyetso. Ikindi kandi, ibimenyetso byaranganga intumwa nk’abatumwe n’Imana b’ukuri byari ibitangaza bakoraga. Ibyakozwe 14:3 havuga ko ubutumwa bwiza “bwahamwaga” n’ibitangaza Pawulo na Barinaba bakoraga.
Ibice 12-14 bya 1 Abakorinto byibanda ku mpano z’Umwuka Wera. Bisa naho abakristo “basanzwe” hari ubwo bahabwaga ubushobozi bwo gukora ibitangaza (12:8-10, 28-30). Ariko ntitubwirwa niba byari akamenyero. Duhereye kubyo twize haruguru, ikimenyetso cyerekanaga abigishwa cyari ibitangaza n’ibimenyetso bakoraga, bishoboka ko impano z’ibitangaza zahabwaga abakristo “basanzwe” byari imbonekarimwe, bitari akamenyero. Uretse intumwa n’abafasha bazo, nta hantu na hamwe Isezerano Rishya ritubwira abantu basanzwe bakora ibitangaza mu mbaraga z’Umwuka Wera.
Ni ngombwa kandi kwibuka ko Itorero ry’icyo gihe ritari rifite iyi Bibiliya yuzuye dufite ubu (2 Timoteyo 3:16-17). Nuko rero, impano z’ubuhanuzi, ubumenyi, ubwenge, n’izindi nyinshi zari zikenewe ngo abakristo b’icyo gihe bamenye ubushake bw’Imana. Impano y’ubuhanuzi yabashishaga abakristo guhererekanya ukuri n’ihishurirwa bishya batari bafite. Ariko ubungubu ubwo ihishurirwa ry’Imana ryujujwe muri Bibiliya, nta mpano “zihishura ibishya” zigikenewe mu buryo zari mu gihe cy’intumwa.
Ariko buri munsi, Imana ikiza indwara. Imana iracyatuvugisha, haba mw’ijwi riranguruye, haba mu mitima yacu, haba mu byiyumviro. Imana iracyakora ibitangaza n’ibimenyetso, kandi hari ubwo inabikorera inyuze mu bakristo. Ariko ni ngombwa kutabyitiranya n’impano zo gukora ibitangaza intumwa zari zifite. Impamvu ya mbere y’ibyo bitangaza yari ukwerekana ko Ubutumwa bwiza ari ubwo kwizerwa kandi ko intumwa koko zoherejwe n’Imana. Bibiliya ntabwo yerura ngo ivuge ko izo mpano zahagaze, ariko idutegura ko hari ubwo ibyo bitangaza bitakomeza mu buremere byabonekagamo mu gihe cy’Intumwa.
Ikibazo: Ese Umwuka Wera aracyatanga impano zo gukora ibitangaza?
Igisubizo: Mbere na mbere, tubanze twerure ko iki kibazo kitabaza niba Imana igikora ibitangaza mu bihe byacu. Byaba ari ubupfapfa buhabanye na Bibiliya kwemeza ko Imana itagikiza indwara, itakivugisha abantu, cyangwa ko itagikora ibitangaza n’ibimenyetso muri iki gihe. Ikibazo ni ukumenya niba impano z’Umwuka Wera zo gukora ibitangaza zigaragara mu 1 Abakorinto 12-14 zikiboneka mu Itorero muri iyi myaka yacu. Nanone, twongere dushimangire ko tutari kwibaza niba Umwuka Wera ashobora guha umuntu impano yo gukora ibitangaza. Twemera cyane rwose ko Umwuka Wera abishatse yaha uwari we wese impano (1 Abakorinto 12:7-11).


text:
Ni cyo gituma utagira icyo kwireguza, wa muntu we ucira abandi urubanza. Ubwo ucira undi urubanza uba witsindishirije, kuko wowe umucira urubanza ukora bimwe n’ibyo akora – Abaroma 2:1
Muri kamere muntu, agira uburyo akorwa ku mutima n’ibyamubayeho,ibyabaye kuri mugenzi we cyangwa ku bandi. Uko abantu batandukana kwihangana no kwakira ibintu ariko bishobora kugira ingaruka mbi cyangwa nziza ku ruhande rufite ikibazo.
Dufatiye urugero ku babyeyi; si ko bose bahana umwana wakosheje kimwe. Hariho umubyeyi ukubita umwana , ntiyibuke ko ari gukubita umuntu, akamutura umujinya wose. Nyamara ntibikwiye. Burya gukubita no guhana biratandukanye cyane.
Igihe cyose urakajwe n’ibyaha abandi bakora ukwiye kubikorana ubwitonzi. Birakwiye ko twamagana icyaha, ariko tukabikorana umutima uciye bugufi, wisuzuma kandi utinya Imana. Hariho abakristo bumva iby’abandi ari byo bikomeye n’iyo byaba byoroheje. Iherezo ry’ ibyaha uko bimeze kose ni ukurimbuka iyo utihannye. ”Ntimugacire abandi urubanza mu mitima yanyu kugira ngo namwe mutazarucirwa, kuko urubanza muca ari rwo muzacirwa namwe, urugero mugeramo ari rwo muzagererwamo namwe“ -Matayo 7:1-2 Bibiliya itwereka neza ibyo Imana izitura abakora neza badacirana imanza”Ariko ubwiza n’icyubahiro n’amahoro, ni byo izitura umuntu wese ukora ibyiza “ – Abaroma 2:10. Abakiriye agakiza ka Yesu Kristo maze bakarangwa n’ imirimo myiza, bahishiwe ibyiza bitarondoreka, ibyo amaso atarareba.
Uko umuntu ari kose n’aho yaba aturuka hose, Imana yamuteganyirije ibyo byiza. Yabihishiye abakora ibyiza,badacira abandi imanza za kibera. Ibyo byiza yabiteganyirije abayizera bose, kandi ntirobanura ku butoni.


text:
Dushake Imana Nk’uko abatubanjirije bayishakaga Edith Umugiraneza
Maze iminsi nibaza igituma tutagishaka Imana ngo tuyibone nko mu bihe bya kera bikanyobera. Ariko zimwe mu mpamvu nabashije gutekerezaho nizi:
1. Nti tuzi cyangwa ntidusobanukiwe Imana dusenga iyo ariyo.
Iyo tuba tuyizi hari byinshi tutakongeye gukora, guhangayikira,cyangwa gutamo umwanya. Kuva 3:14 Imana isubiza Mose iti" NDI UWO NDI WE, NDIHO, UWITEKA". Yitwa Ishobora byose, Alpha na Omega, Jehova Shalom, Rubasha.,,,
Yesu yigeze abaza abigishwa ngo abantu bamwita nde? Ese kuri njye nawe tumwita nde?
2. Gusengera mu kajagari.
Abantu bamwe birirwa biruka mu nsengero zinyuranye mu byumba by’amasengesho binyuranye,mu bakozi b’ Imana banyuranye bakumva ngo hari umuhanuzi mushya bakiruka, aho badahanura ntibahajye. Abandi bagafata ingendo ngo bagiye guhura n’ umukozi w’ Imana runaka. Gusengana n’abandi si bibi, ariko, Itarure usenge naya wenyine Nk’uko yabwiye Mose ngo niyegere hafi y’’ikigunda kuko ariwe yashakaga kuvugisha wenyine muri ako kanya. Luka 6:12 Nuko muri iyo minsi avayo ajya ku musozi gusenga.
3. Gukunda ibigezweho benshi duhunga insengero zikennye cyangwa zirimo abantu bake.
Tugakunda zimwe zifite abayoboke benshi, ziri popular mw’isi. Ese burya ziba ziri popular no mw’ ijuru? Mumbabarire sinanga insengero zahawe umugisha, ariko ntitukabe imbohe tube nkaba Paul, twitange ahakwiye, dukoreshe amatalanto twahawe. Uziko ushobora gusura urusengero mu cyaro ugasiga utanze imisambi byibura 3 ugahabwa umugisha n’Uwiteka. Tube intwari Uwiteka nawe yiteguye kugukoresha iby’ ubutwari. Uziko hari imyenda tudagikeneye tubitse yaba iyacu cyangwa iy’abana hari abakene bayikeneye? Abaroma 12:2 Kandi ntimwishushanye n’ab’ ikigihe . Twitandukanye na rusange.
4. Abandi turahuze turarangaye mu mirimo na shuguri byatwigije Kure y’ Imana yacu.
Igihe cyo gusabana kikaba gito. Twibuke inkuru y’abakobwa 10 n’amatabaza. Ese amatabaza yacu aracyarimo amavuta? Ese ayo mavuta ni mazima cyangwa arashaje (akamenyero). Yesu yabajije Petero ati Ese ntubashije kubana nanjye byibura isaha 1?
5. Twumva ko dusengewe n’abandi aribwo dusubizwa, nubwo kwikoreranira imitwaro bitabujijwe.
Hari abantu batagifata umwanya uhagije wo gusenga, bagatuza ngo ruranaka arimo kunsengera. Cyangwa yafata amasengesho y’iminsi 3 agasenga iminota mike kuko ngo abandi barimo kumusengera, hari n’abatirirwa basenga rwose, kuko hari abo bakoreje imitwaro yabo.Imana yohereje Malaika kwa Koluneriyo, kwa Gidiyoni, yakoherereza Malaika wayo nawe utuje ukayiba imbere. Iyohereje Yesaya kwa Hezekiya ya koherereza umukozi wayo iwawe. Ntabwo yigeze ihinduka.
6. Kwizera kwabaye guke muri twe.
Uwiteka abwira Mose ati nicyo uvuze ndagikora kuko wangiriyeho umugisha nkakumenya izina. Kuva 33:17 Imana iratuzi nibyo tunyuramo irabizi, niyo kwizerwa ntikoza isoni abayiringiye keretse abava mu masezerano ari nta mpamvu.
7. Kwatura ntibihabwa agaciro.
Umuntu aravuga ngo Imana imbabarire ariko ntabe yabwira mugenzi we amakosa. Kandi ijambo ry’ Imana riratubwira ngo mbere yo gutura ituro ryawe banza wikenure na mugenzi wawe. Matayo 5:23-24
8. Urukundo rwarakayutse turirebaho gusa Kandi kera intumwa zasangiraga byose haba muby’ Umwuka n’ iby’umubiri.
9. Kwishyiriraho inzitizi twebwe ubwacu
Umwe ati ndi umukene ntacyo nshoboye, undi ati ndi umurwayi, undi ati nta mpano mfite yo kubwiriza/ guhanura mfite, undi ati ndi ikimuga, undi ati mfite responsabilités nyinshi.
Nya ntangazwa na Nick Vujicic wavutse atagira amaguru n’amaboko ariko nubwo bimeze bityo, akorera Imana ntiyemeye ko satani amwibira umunezero. Azi gukina umupira, koga, gukoresha iby’ubyuma bya music n’ibindi, ndetse aterura akanaheka abana be. Uwiteka akwambike imbaraga. Twifuze kuva mu bwiza tujya mu bundi
10. Abantu benshi basigaye bifuza iterambere ryo mu mubiri
Ni byiza rwose, ariko iterambere ryo mu Mwuka ntibigikunze kuboneka. Biriya mu butayu abantu benshi baba bariyo nibwira ko umubare mu nini uba usengera intambara/ ibigeragezo ngo bikurweho. Ese abasengera ubusabane n’ Imana baracyabaho? Ese abantu baracyahangayikishwa n’umurimo w’Imana ngo uhembuke? Impano se?
Nifuje ko nk’abantu duhuriye mu Gakiza Family, dusabirane,dufate ingamba nshya imyaka dusigaje kw’isi tuyibyaze umusaruro. kugirango Umwami atwishimire. Amahoro y’Imana abane natwe twese, ubuntu kugirirwa neza n’imbabazi bitwomeho.
Edith


text:
ven.
21
déc.
2012
Amasomo:
Isomo rya mbere: Mik 5, 1-4a
Zaburi: 79, 2. 3bc, 15-16, 18-19
Isomo rya kabiri: Heb 10, 5-10
Ivanjili: Lk 1, 39-45
INYIGISHO:
Imana yateguriye muri Mariya, umuja wayo w’intamenyekana no mu muryango w’insuzugurwa kurusha indi miryango ya Yuda, umubiri w’umwana wayo Kristu, waje gusendereza isi Roho we utanga amahoro
Bavandimwe, amasomo Kiliziya yaduteguriye kuri iki cyumweru cya kane cya Adiventi umwaka C, arongera kuducira amarenga ku buryo tugomba kwitegura kwakira Yezu uza gutura mu mitima yacu, tukamwakirana ubwiyoroshye bw’umutima. Uyu mugenzo wo kwiyoroshya ugomba kugaragarira mu isano muntu afitanye n’Imana, ndetse n’iyo afitanye na mugenzi we. Iyo ni yo ngingo nyamukuru tugiye kuzirikanaho tugendeye ku masomo y’uyu munsi: Isano muntu afitanye n’Imana ndetse na mugenzi we, n’icyo ayo masano adusaba nk’abakristu.
Bavandimwe, muntu ntiyaremewe kuba wenyine yigunze hano kuri iyi si, ahubwo agomba gusabana n’abandi. Uko gusabana n’abandi biri ukwinshi ariko amasano abantu bashobora kugira akaba abumbiye muri aya atatu:
- Isano muntu agirana n’Imana;
- Isano muntu agirana na bagenzi be;
- Isano muntu agirana n’isi.
Tubanze twiyumvishe amasomo y’uyu munsi ndetse n’abayavugwamo kugirango dushobore kubona isano hagati yabo ubwabo, hagati yabo n’Imana, ndetse no hagati yabo n’isi:
Mu ivanjili baratubwiramo abagore babiri bose bafite ibyo bahuriyeho:
Elisabeti: n’ubwo ageze mu za bukuru kandi akaba yari ingumba, yasamye ku buryo bw’igitangaza bimutera ibyishimo kubera ko yabonaga ubugumba bwe nk’umuvumo ari nako umuco w’abayahudi wabifataga. Ngo amaze gusama yamaze amezi atanu atajya ahagaragara (Lk 1, 24), ibi bikagaragaza ko gutwita kwe yabigize ibanga.
Mariya : ni umwari ukiri muto. Ariko n’ubwo ari isugi na we aratwite. Afite na we ibanga yihariye ryo gutwita nta mugabo afite (abonanye na we) bityo akaba atwite umwana w’Imana kuko yasamye kubwa Roho Mutagatifu. Uyu mwari twamubwiwe mu ncamarenga mu isomo rya mbere (Mik 5, 2).
Amasomo y’uyu munsi aratubwira kandi abo aba bagore batwite :Yezu Kristu na Yohani Batisita. Bamenyanye bataravuka, ukuvuka kwabo kukaba ari iyuzuzwa ry’ubuhanuzi (reba Mal 3,23-24; Mt 17,10-13; Mik 5,1; …)
Isano muntu agirana n’Imana: Muntu afitanye isano n’Imana mbere na mbere kuko yaremwe mu ishusho ryayo kandi akaba yararemewe gukora ugushaka kw’Imana no gusingiriza Imana mu bikorwa bye. Icyakora Imana muri rwa rukundo rwayo rutagereranywa ni yo ifata iya mbere mu kwisanisha na Muntu, kugirango muntu aronke byose abikesha impuhwe z’Imana. Ni yo mpamvu isano cyangwa umushyikirano tugirana n’Imana uza mbere y’umushyikirano cyangwa isano tugirana na bagenzi bacu, nk’uko itegeko rya mbere riruta ayandi ari ugukunda Imana, irya kabiri rikaba gukunda mugenzi wawe (Mt 22, 37-39). Mu Ivanjili y’uyu munsi, mbere y’uko Mariya na Elizabeti bahura, babanje kugirana umubano wihariye n’Imana, mbere na mbere kuko yabaremye mu ishusho ryayo, maze igihe kigeze yongera kubagaragariza impuhwe zayo umwe atwitira muza bukuru kugirango uwo atwite ategurire amayira uwasamwe kubwa Roho Mutagatifu maze Imana ikamutegurira Umubiri mu nda y’Umukobwa w’Isugi : Mariya.
Isano muntu agirana na bagenzi be : Aho Mariya amariye gushyikirana n’Imana muri ubwo buryo, yanze kwihererana ibyo byishimo, ubwo buntu Imana yamugiriye. Mu ivanjili ya none baratubwira uko yashyikirije ibyo byishimo umuryango wa Zakariya na Elisabeti mubyara we, ibyishimo bitagaragariye inyuma gusa, ahubwo byagaragariye no mubo bari batwite. Mu gutwita kwabo ntaho Luka atubwira ko umwe yari yaramenye ko undi atwite, usibye Mariya wabwiwe na Malayika ko Elizabeti atwite, akaba ari nabwo yihutiye kujya kumusura. Guhura kw’aba bagore kwatumye n’abo batwite bahura: Yezu na Yohani. Yohani yisimbizanyije ibyishimo mu nda ya nyina, bigaragaza ko yamenye Yezu kubwa Roho Mutagatifu, ari na we wahishuriye Elizabeti ibyerekeye Mariya n’umwana yari atwite (Urahirwa wowe wemeye ko ibyo watumweho na Nyagasani bizaba: Lk 1, 45 ), bityo huzuzwa ibyo Malayika yari yarabwiye Zakariya amubonekera ati : “…azuzura Roho Mutagatifu akiri mu nda ya nyina” (Lk 1, 25). Elizabeti yabaye umugore wa mbere uhamije ko Yezu ari Imana igihe avuze ati: “Mbikesha iki kugirango Nyina w’umutegetsi wanjye angenderere!” bityo anahamya ko Mariya ari Nyina w’Imana.
Nk’uko Mariya yagiye gusura Elizabeti amushyiriye ibyo byishimo n’inkuru nziza y’amahoro, agiye no kumufasha mu mirimo itandukanye atari agishoboye gukora, ni nako natwe abari mu rugendo hano ku isi, atuzanira Yezu Kristu kugirango tugire amahoro, umunezero n’ibyishimo. Aho Yezu ageze ahatera amahoro, ibyishimo n’umunezero. Ng’uwo uwo abayisiraheri bari bategereje, uwo umuhanuzi Mika yavugiye mu ncamarenga, ugomba kuza kugirango abagarurire amahoro n’ubwigenge.
Nyamara nk’uko abayisiraheri bose batakiriye iyo Nkuru Nziza ya Yezu Kristu, bityo ibyiza abazaniye bakabyitesha, ni nako natwe mu gihe cyacu twitesha ayo mahoro n’ibyishimo igihe tumwimye umwanya mu buzima bwacu. Abayisiraheri bari bategereje umwami uza atsemba abanzi babo, nyamara Yezu we siko yaje, kandi ubwami bwe si ubwo kuri iyi si. Yezu tuzaniwe na Mariya azatuma twizihirwa bitewe n’uburyo twamwiteguye (muri iki gihe cya Adiventi). Niyo mpamvu kuri bamwe, usanga batanamenya ko Yezu ari muri twe, ko yatuvukiye, kuko ntacyo baba bumva bamutegerejeho, bumva ko bo ubwabo bihagije. Abandi na bo bagafata ukuza kwa Yezu mu buryo butari bwo, bityo ibyishimo bya Noheli (amahoro, ukuri, umutuzo, impuhwe) Yezu atuzanira, bakabifata nk’indi minsi mikuru usanga bishimisha, bagashimisha imibiri yabo, barya ibya mirenge, bambara iby’agahebuzo, banywa bagasinda, n’ingeso mbi zuririra kuri ibyo. Ibyishimo Yezu atuzanira bitandukanye no kwifurahisha, ahubwo ni amahoro y’umutima. Twibuke ko na We mu kuvuka kwe “atifurahishije” ngo avukire mu magorofa, mu miryango y’ibyamamare, mu mugi uzwi cyane, ahubwo yahisemo kubyarwa n’umuja w’intamenyekana, mu mugi udafite amateka ahambaye, mu muryango mutoya cyane w’insuzugurwa mu miryango ya Yuda (reba Isomo rya mbere). Nyamara ntibyabujije abari bamwiteguye gusabwa n’ibyishimo kubera iyo nkuru nziza y’ukuvuka k’umukiza. Abamalayika baramuririmbiye, abashumba baza kumuramya, n’abami bavuye imahanga bamuzanira amaturo !
Yezu Kristu mu kwigira umuntu kwe yabyawe na Bikira Mariya. Nyamara kubera urukundo adukunda, ntiyashatse kwiharira uwo mubyeyi (kuko yari azi akamaro adufitiye), ahubwo natwe yamuduhayeho umubyeyi igihe yari ku musaraba (Yh 19, 26-27). Yifuje kandi ko nk’uko Mariya yamutwise akamudushyikiriza, natwe tumushyikiriza isi mu isano dufitanye nayo, kugirango irusheho kumumenya . Bityo tugasangira ububyeyi na Mariya igihe cyose dukora ugushaka kwa Data uri mu ijuru : « Ukora icyo Data wo mu ijuru ashaka wese, ni we muvandimwe wanjye, na mushiki wanjye, na mama » (Mt 12, 50). Koko rero, iyi si ya none iracyakeneye kumenya Kristu umukiza. Abamumenye kandi (abakristu) ni twe dufite inshingano yo kumushyikiriza cyangwa se kumubyarira isi nk’uko twamushyikirijwe na Mariya. Ibi bikagaragarira mu myitwarire yacu (kurusha uko byaba mumagambo gusa) nk’uko na Mariya yabigaragarije mu buzima bwe bwose.
Muri make rero isano muntu afitanye n’Imana, ndetse na mugenzi we, isaba muntu iteka guca bugufi. Umuntu wikuza biramugora gukora ugushaka kw’Imana. Amasomo y’uyu munsi yaduhaye ingero z’abicishije bugufi bityo bakanogera Imana kandi bakaronka ubuntu bwayo :
-Yezu kristu n’ubwo yari Imana yemeye kwambara umubiri, abyarwa n’umuntu, yicisha bugufi kugirango akore ugushaka kw’Imana Se. (reba isomo rya kabiri)
- Mariya na we aduha urugero rwo kwicisha bugufi guhambaye : Ubusanzwe umubyeyi aba afite ijambo ku mwana we. Agahora yifuza ko uwo mwana akora icyo umubyeyi we ashaka. Nyamara Mariya we ntiyahwemye kwigira umuja imbere y’umwana we Yezu Kristu akaba n’Imana. Elizabeti na we amwita Nyina w’Umutegetsi we (Lk 1, 43). Niba rero nyina wa Nyagasani yaricishaga bugufi akigira umuja, twebweho dukwiye kubigenza dute? Mureke tujye duharanira gukora icyo ingoma ya Kristu idusaba: Muri iyo ngoma, umukuru ni we usanga umuto, ukomeye agasanga uworoheje; Imana se si yo yahisemo gusanga muntu? Mariya se si we wasanze Elizabeti? Intumwa se si zo zijya mu mahanga kwamamaza inkuru nziza? Natwe abakristu se si twe tugomba gusanga abagicumbagira n’abataramenya Kristu kugirango nabo bamumenye baryoherwe n’ubwo buzima bushya kristu yatuzaniye yigira Umuntu
Diyakoni Frodouard Nizeyimana
Seminari Nkuru ya Nyakibanda


text:
"Inka y’ubwiyunge" ni gahunda yatangijwe n’umuryango wa Gikirisitu uharanira ubumwe n’ubwiyunge bw’abanyarwanda (CARSA), mu myaka ibiri ishize. Utanga amasomo y’isanamitima, nyuma abiyunze bagahabwa inka bafatanya kuyitaho, yabyara bakaziturirana.
Sakufi Jean Nepomuseni yiciwe umubyeyi na Bizimungu Evariste wari muramu we. Sakufi avuga ko yari yarananiwe kumubabarira, biyunga biturutse ku nyigisho bahawe muri iyi gahunda.
Yagize ati “Yampemukiye turi abavandimwe ku buryo byangoye gukira igikomere cy’umubyeyi wanjye yishe, ariko nyuma yo guhabwa inyigisho, z’isanamitima, narabohotse ndamubabarira numva ntuye umutwaro uremereye.”
Sakufi avuga ko bamaze guhabwa inka, ikazabafasha gukomeza umubano wabo bafatanya kuyitaho, yabyara bakazasangira amata.
Bizimungu avuga ko kubabarirwa n’uwo yiciye bakiyunga, byamugaruriye amahoro y’umutima.
Ati “Inyigisho z’isanamitima nahawe zatumye mbasha gusaba imbabazi, ubu umuvandimwe wanjye turumvikana, n’iyo mpuye n’uwakoze amahano nk’ayanjye ndamwongorera nkamubwira ibyiza byo gusaba imbabaza”.
Umuyobozi w’Umuryango CARSA Mbonyingabo Christophe, avuga ko ubinyujije mu buryo bwo gutanga inka ku miryango y’abacitse ku icumu bakorozanya n’abo biyunze bizakomeza kubaka umuryango Nyarwanda.
Ati “Iyi nka imaze kwerekana ko ibyo dukora atari igipindi cyangwa kurenzaho kuko ntakundi byagenda, ahubwo twemera ko umuntu ashobora kugira aho ava n’aho agera twizera kandi ko ubumwe n’ubwiyunge ari umusingi ukomeye wo gukora no guteza imbere igihugu.
Kuva "Inka y’ubwiyunge" itangijwe mu karere ka Muhanga, hamaze gutangwa inka 101 ku miryango 202, yose yemeza ko byayisigiye isomo ry’isanamitima rituma ibana neza.


text:
Nyamagabe: Kutamenya umubare uhamye w’abanyarwanda bishobora kugira ingaruka kuri leta
Kutamenya umubare uhamye w’abanyarwanda bishobora kugira ingaruka kuri leta, cyane mu gutegura igenamigambi, akaba ari yo mpamvu, abaturage bagomba kwihutira kwandikisha abana babo mu bitabo by’irangamimerere More...
Rulindo: abana barasabwa kwiga bakagira u Rwanda Paradizo.
Abana bo mu karere ka Rulindo, barasabwa kwiga babishyizeho umwete ,ngo bazavemo abantu bakomeye bityo bageze igihugu cyabo ku byiza. Ibi babisabwe n’abayobozi batandukanye kuri uyu wa kabiri tariki ya 26/11/2013, More...
GISAGARA: Intore zatumye ibikorwa bimwe na bimwe by’akarere byihuta binatwara amafaranga make
Intore zo mu karere ka Gisagara zirashimwa ibikorwa zakoze mu gihe cy’urugerero, aho byafashije hakoreshwa amafaranga make kandi bikarangira mu gihe gito. Izi ntore kandi zanasuwe n’umutahira mukuru More...
Rulindo : abana bahagarariye abandi ngo bafite ibitekerezo bitanga icyizere.
Abana batorewe guhagararira bagenzi babo mu nzego zitandukanye ,kuva ku rwego rw’umudugudu kugeza ku rwego rw’akarere,kuri ubu ngo baba bagaragaza ko inshingano bahawe n’ ibitekerezo byabo More...
GISAGARA: Abana barasabwa kutajya bitwaza uburenganzira bwabo ngo batere hejuru ababyeyi
Komite y’abana bahagarariye abandi ku rwego rw’akarere ka Gisagara bahuguwe ku nshingano za komite nyobozi z’abana, uburenganzira bw’umwana n’imikoranire n’izindi nzego More...
Ngoma: Abana bahagarariye abandi barasabwa kurwanya ibiyobyabwenge muri bagenzi babo
Abana bagize komite y’inama y’abana ku mirenge n’ utugali barasabwa gutanga amakuru kubantu banywa ibiyobyabwenge n’ababahohotera kugirango bibashe gucika mu bana babigirirwa n’abantu More...
Huye: abayobozi barashishikarizwa kujya bashyira mu bikorwa ibyo biyemeje
Kugira intego zihamye kandi abazihaye bakazishyira mu bikorwa, ni umwe mu myanzuro yafatiwe mu mwiherero abayobozi bakuru b’igihugu bagize kuva ku itariki ya 28 kugeza kuya 30/3/2013, nk’uburyo bwo More...
Gov’t Leadership Retreat to focus on EDPR2
Members of cabinet, ambassadors, mayors and heads of key government agencies, as well as senior members of the legislature and judiciary, and representatives of the private sector will participate in the three More...
Rwanda | RUSIZI : UBUPFURA N’UBUTWARI BITANGIRA UMUNTU AKIRI MUTO
Ibi ni ibyagarutsweho munama yabereye muri MUNINI HILL MOTEL yahuje abana bahagarariye abandi mu karere ka Rusizi, iyi nama yabaye kuri uyu wa kane tariki ya 29/11/2012 ikaba yari  igamije gutegura inama More...
Rwanda | Nyamasheke: Abayobozi batandukanye bahuguwe ku ishyirwaho ry’ihuriro ry’abana.
Kuri uyu wa 3/8/2012, abayobozi batandukanye barimo abanyamabanga nshingwabikorwa b’imirenge, abashinzwe imibereho myiza y’abaturage mu mirenge, abahagarariye inama y’igihugu y’abagore More...


text:
Izabaha ibyo mukeneye
“Ntimukagire icyo mwiganyira, ahubwo ibyo mushaka byose bimenywe n’Imana mubisabiye, mubyingingiye, mushima.” Abafilipi 4.6
Ese wigeze umara amajoro bugacya wibaza uko uzishyura amafagitire, ikode cyangwa ibigutunga…ku giti cyanjye, byambayeho igihe rukana. Amafaranga yinjiraga mu rugo yari make, byari bingoye rero kudahangayika.
Kwizera Imana uzahora ariwo muti wo guhangayika uruta indi
Ni uko umunsi umwe, mu materaniro yo gusenga, Imana irampumuriza imbwira mu mutima wanjye muri aya magambo: “nzaguha ibyo ukeneye”. Ndababwiza ukuri ko uwo mwanya numvise binyobeye kuko byari byinshi cyane.
Ariko, ubu nandika iyi mirongo, nabahamiriza ko yasohoje ibyo yavuze. Ntiyigeze ireka guha umuryango wacu ibyo wari ucyeneye iduha n’ibirenze ibyo twatekerezaga.
“Uwiteka Mana yanjye, imirimo itangaza wakoze ni myinshi, kandi ibyo utekereza kutugirira nabyo ni byinshi, ntihariho uwagereranywa nawe. Nashaka kubyatura no kubirondora, byaruta ubwinshi ibyo nshoboye kubara”. (Zaburi 40.6)
Niba mufite ibyo mukeneye, ni ibintu bisanzwe rwose ko mwibaza ibibazo bimwe na bimwe nk’iki: “Ese nzabigenza nte?”
Nyamara, ntimugomba kwibagirwa ko iyo mumaze umunsi wose mutekereza kucyo mukeneye, ibyo bizazana guhangayika hanyuma bizavamo ko muzibagirwa kwizera Imana. Ntabwo aribyo ibategerejeho na gato.
Icyo Imana ishaka mbere y’ibindi, ni uko muyibwira ibyo mukeneye mubisengeye kandi mushima, kuki? Kubera ko gusa izabibaha! Kwizera Imana bizahora ariwo muti wo guhangayika uruta indi yose.
“Imana ubwo yambika ubwatsi bwo mu gasozi ityo , buriho none ejo bakabujugunya mu muriro, ntizarushaho kubambika” (Matayo 6.30)
Icyo kwatura uyu munsi
Data, nziko umpa ibyo nkeneye byose hamwe n’icyubahiro n’ubutunzi muri Yesu Kristo. Amen.
Byanditswe na Yannis Gautier


text:
Gicumbi: Abahinzi barasabwa guhinga ku gihe ibyatoranyijwe muri 2013B
Bamwe mu bahinzi bo mu karere ka Gicumbi mu Ntara y’Amajyaruguru wasangaga bakunze kwanga guhinga igihingwa cyatoranyijwe, icyakora muri uyu mwaka komite z’iyamamazabuhinzi zasabwe kugira uruhare mu kurinda ahantu hatoranyirijwe igihingwa runaka kandi bagasobanurira abaturage kutahavogera.
Mu kwitegura igihembwe cy’ihinga cya saison 2013B, mu mpera z’icyumweru gishize habaye inama itegura igihembwe gishya cy’ihinga; yasabye abaturage ko batahinga amasaka muri iki gihembwe kigiye kuza (...)
Bamwe mu bahinzi bo mu karere ka Gicumbi mu Ntara y’Amajyaruguru wasangaga bakunze kwanga guhinga igihingwa cyatoranyijwe, icyakora muri uyu mwaka komite z’iyamamazabuhinzi zasabwe kugira uruhare mu kurinda ahantu hatoranyirijwe igihingwa runaka kandi bagasobanurira abaturage kutahavogera.
Mu kwitegura igihembwe cy’ihinga cya saison 2013B, mu mpera z’icyumweru gishize habaye inama itegura igihembwe gishya cy’ihinga; yasabye abaturage ko batahinga amasaka muri iki gihembwe kigiye kuza ahubwo bakitabira ibihingwa byemejwe mu duce batuyemo.
Mvuyekure Alexandre, Umuyobozi w’Akarere ka Gicumbi, yatangaje ko abaturage bagomba guhinga igihingwa cyatoranyijwe; asaba inzego z’imirenge n’abashinzwe ubuhinzi gushishikariza abaturage guhinga ibihingwa byatoranyijwe.
Amakuru dukesha urubuga rw’ubuhinzi avuga ko abayobozi b’inzego z’ibanze bazagira inama mu midugudu n’utugari bagahitamo ibyo abaturage bahinga, hakanatoranywa aho bizahingwa kandi hakanashyirwaho ibyapa bigaragaza ibizahingwa.
Izamuhaye Jean Claude uhagarariye ikigo cy’u Rwanda cy’ubuhinzi n’ubworozi RAB mu Ntara y’Amajyaruguru, yatangaje ko ahatoranyijwe guhingwa hangana na hegitari 2500 zizahingwaho ibigori, hegitari 5000 z’ingano, hegitari 6000 z’ibirayi, 14000 z’ibishyimbo na 250 z’imyumbati.
Ibi bihingwa ngo bizagabanywa utugari tw’aka karere mu rwego rwo kongera ubukungu bwako.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Imitima yacu itegereza Uwiteka, ni we mutabazi wacu n’ingabo idukingira.Zaburi 33:20
Ufite ubugingo , ukagira n’umubiri. Umuburi ni ubuturo bw’ubugingo. Mu Rwanda kimwe no mico y’abantu bo mubihugu bitandukanye ku isi , iyo umuntu asuhuje mugenzi we akamubaza ati “ amakuru ki? ” igisubizo kuri iki kibazo ku bantu benshi usanga ari ngo “ Ni meza”. N’iyo umuntu yaba afite ibibazo byinshi mu mutima , ntabura gusubiza atyo. Usanga abantu bahisha ibibarimo.
Muri iki gihe abantu benshi ntibitaye ku ijambo ry’Imana . Benshi bahangayikishijwe no gushaka imibereho, ubukire n’amafaranga menshi. Nyamara ntawitaye kuri cya gice kitagaragara cy’ubugingo. Abantu benshi ubasanga ku bitaro, mu masoko nyamara wajya mu byumba by’amasengesho ugasangayo ababarirwa ku ntoki. Kubera iki? Abantu bateye umugongo iby’ubugingo; barangariye mu isi.
Imana irema umuntu, yamuremye ku buryo butandukanye n’ibindi byose yaremye. Yamutandukanije n’inyamaswa. “ Uwiteka Imana irema umuntu mu mukungugu wo hasi, imuhumekera mu mazuru umwuka w’ubugingo, umuntu ahinduka ubugingo buzima”. Itangiriro 2:7. Yamuhaye ubwenge no kumenya. Yamuremye asa na yo ahinduka incuti ya yo.
Ukwiye guhora uzirikana ko Imana yakuremeye imirimo myiza, ugakora neza ibyo ishaka kandi ishima . Kwihugiraho no gushaka kugwiza icyubahiro n’ubutunzi bwo mu isi nta kamaro ahubwo uzirikane ko “Abashaka ubwiza n’icyubahiro no kudapfa babishakisha gukora ibyiza badacogora, izabitura ubugingo buhoraho” - Abaroma 2:7 Mu gihe cy’izuka Imana izakuraho urupfu , irusimbuze kubaho by’iteka.Ni nabwo abamwemeye bakizera izina rye , bagakiranuka bazahindurwa bagasa na we, bakabana na we ubuziraherezo.
MANISHIMWE Noël


text:
Intungamubiri z’ingenzi zifasha umwana gukura neza mu gihe umutwite
Mu gihe utwite ihatire intungamubiri, zizagufasha zigafasha n’uwo utwite gukura neza kandi akurane ubwenge nka vitamine D na Acide folique (B9).
Amakuru dukesha urubuga Topsante, avuga ko hari intungamubiri ya mbere ifasha umwana mu iremwa rye no gukura kwe bigenda neza igihe ari mu nda ya nyina [Acide folique (B9)]’ uru rubuga ruvuga ko mu gihe iyi vitamine yabuze bishobora gutuma umwana iremwa cyangwa gukura kwe bigenda nabi igihe ari mu nda y’umutwise. Ibi birasobanurwa kandi na Gynecologue Nadia Berkane, ngo ni byiza gufata amagarama agera kuri 400 y’iyi ntungamubiri nko mu kwezi kumwe, mbere yuko gutwita bibaho, ndetse no mu gihe cy’amezi abiri ya mbere utwise, kandi ukihatira kurya ifunguro ririmo imboga-rwatsi nka za Epinari n’izindi.
Hari vitamine D na yo ituma umwana akura neza, kuko ituma amagufwa ye akomera iyaha Calcium. Mu gihe cy’itwita hakenerwa byinshi mu kubungabunga ubuzima bw’umwana na nyina, kandi ngo byose si ko byaboneka gusa abaganga bagira inama abantu ko nibura bajya bafata amagarama agera kuri 10 ya vitamine D mu gihe cy’itwita ryabo; ikindi ngo nuko bajya bihatira gufata Iyode “Iode”; Indyo ikungahayemo kino kinyamavuta ituma mu bwonko h’umwana hakura neza kandi bigatuma akurana ubwenge (quotient Intellectuel).
Mu bihugu bimwe na bimwe nka Leta Zunze Ubumwe za Amerika na Senegal usanga amafunguro yabo yuzuyemo iyi Iode, ugasanga n’Abafaransa na bo bateguramo ino Iode mu mafunguro yabo. Nadia Berkane avuga ko iyi ari yo ndyo umugore wese utwite akwiriye guhitamo; nibura ni ngombwa gufata nk’amagarama agera kuri 200 ku munsi cyane cyane igihe ugeze mu mezi ya nyuma yo gutwita.
Nkuko twabivuze haruguru kandi, uyu Gynecologue Nadia, akomeza ashimangira ko mu byo urya bibaye byuzuyemo Calcium na Fer byaba ari ingenzi, akenshi abagore babwirwa kongera ibyo bafata harimo Yaourts na Fromages; noneho ku bantu batarya ibikomoka ku mata, bajya bafata ibyiganjemo Calcium twavuze haruguru. Nyuma y’ibi ni byiza no kwita kuri Fer cyane mu kwirinda ko habaho ko wagira ikibazo runaka ku buzima bwawe cyangwa uwo utwite, bigakorwa cyane cyane mu kwezi kubanza kw’itwita; igihe bidashobotse ukajya wegera muganga.
source:ubuzima.rw


text:
Wari uzi ko ubwenge nibwo bwubaka urugo?
Imigani 24: 3-4: “Ubwenge nibwo bwubaka urugo, kandi rukomezwa no kujijuka. Kumenya niko kwuzuza amazu yo muri rwo, mo ibintu byose by’igiciro cyinshi n’iby’igikundiro”
Nkuko ijambo ry’Imana ribivuga, birakwiriye ko turushaho gusobanukirwa, tugahugurana tukwongera ubumenyi, abajijwe bakaboneraho kujijuka, maze ingo zacu zigahembuka, zigakomera.
Nta muntu nari numva usenga atizeye guhabwa ibyiza (matayo 7: 7-8); niyo mpamvu umu kristo wese iyo ageze igihe cyo gushaka asaba Imana ngo imutungire agatoki imuhe umufasha umukwiriye, umunyuze kandi yishimiye. Ubwo aherako yizera ko byose bizamubera byiza kandi koko iyo yamubonye urukundo amufitiye rumutera umunezero mwinshi akaba atabasha kubona inenge nimwe kuri we yanayibona akumva yayihanganira bimworoheye. Ibyo biragenda bigakomeza kugeza mu bihe by’ubukwe.
Kubana munzu, ugasangira byose n’umuntu mutakuranye, mutava inda imwe, mutarerewe hamwe, mbese umuntu mushya mubuzima bwawe, ntabwo ar’ikintu cyoroshye! Uko biba kwose hagomba kubaho kwiganaho, kwihanganirana mur’ibi cyangwa biriya kandi byinshi. Aho ngaho rero nibwo hashobora gutangira kugaragara utuntu twutubazo, turakaje, tugoye kwemera no kwakira, ndetse tunagoye kwihanganira maze wa mu kristo wawe wasenze akizera ibyiza gusa hakamurushya kunyura akaba yanakwitotombera Imana ngo yamugenje ite ko yizeye ko umugisha itanga itongeraho umubabaro, ibi byo n’ibiki?
Rero nshuti z’Imana, abagenze igihe runo rugendo, basobanukiwe ko Imana yacu ataruko nguko ikora, guhera igihe mubaye umwe nuwo mwashakanye buri umwe abera mugenzi we igikoresho cyo kumucura, kumutunganya no kumwigisha; n’umuhamagaro nk’indi yose kugira ngo mufashanye ubwami bw’Imana bugaragare muri mwe ndetse ngo muzagere mw’ijuru amahoro! Ntabwo aza ari “prêt a porter” hagomba kubaho gutunganywa kumpande zombi.
Umugabo guhera igihe yacumuriye mu ngobyi ya Eden, yagize ikibazo cyo kwiyumva ko aruwo kwubahwa no kwikunda birenze. Ameze nk’umuhigi ahora ashakisha icyatuma agaragara akemerwa. Niyo mpamvu mugihe arambagiza nubwo yaba asanzwe afite ikibazo cyo kwishyira byose, arabihisha akitanga wese, umwanya we, impano reka sinakubwira.
Kubera iyo kamere ye y’ubuhigi, niyo mpamvu iyo amaze kugeza umugore munzu, atabaye maso ashobora kwibagirwa ko ari ngombwa gukomeza gushimisha umukunzi we akamera nkaho byose byuzuye, mbese umuhigo we yawucyuye. Icyo akora ahita atangira guhiga ibindi, nk’ibitunga urugo…Niyo mpamvu umugore nawe asabwa guhora akora kuburyo umugabo atamumenyera ngo yumve ko yamubonye byarangiye, ahubwo agomba guhora aruwo kwifuzwa n’umugabo we ibihe byose bigahora bimubereye bishya, iki n’igikorwa gikomeye mugukomeza urugo.
Inshingano nyamukuru y’umugore k’umugabo we n’ukumugandukira abikuye k’umutima atari iby’itegeko! Uwabasha kubigeraho nkuko biri hatabuzeho na gato, mpamya ko umugabo uko yaba ateye kwose bitabura kugira icyo bimukoraho. Bijya gutangira umugore yakuwe murubavu rwumugabo uyu nguyu we ubwe ntabwo yuzuye, yuzuzwa nuwo ashatse kandi kuba yaraturutse murubavu rwe ubwo afite muri we agace k’umugabo; abigenzemo neza rero yabasha kumugeza aho Imana yifuza ko agera maze nawe akabona uko ahagarara neza mu mwanya we.
Satani yigira inama yo gusenya umugambi w’Imana, yanyuze k’umugore ashobore kuba yari yabonye ko namunyuraho gushyikira umugabo biri bumworohere, kuki se Imana itamunyuraho ngo isubiranye, ikomeze kandi ishyigikire urugo rw’abashakanye binyuze mugusenga? Aho niho habonekera imbaraga z’umugore w’umusenzi. Yesu aduhane umugisha, Amen.


text:
Umuvugabutumwa mpuzamahanga Rev Franklin Graham, akaba n’umuhungu w’umukambwe Billy Graham yavuze ko atemeranya n’abavuga ko abasilamu n’abakristo basenga Imana imwe.
Christian Today yavuze ko ibi Graham yabivuze nyuma y’inama yigaga ku isezererwa ry’umwarimu mu ishuri rya Wheaton ahitwa Illinois wavuze ko yemera ko abasilamu n’abakristo baramya cyangwa se basenga Imana imwe.
Nk’uko akunze kubigenza, abinyujije ku rubuga rwe rwa Facebook, ati ‘’Papa Billy Graham na Mama banyuze muri ririya shuri rya Wheaton, ni naho bahuriye. Natunguwe no kumva hariho impaka ku kibazo cyo gusezerera umwarimu watangaje ko Isilamu n’abakristo basenga Imana imwe. Iki si ikibazo cyo kujyaho impaka.
Isilamu ihakana ko Imana ifite Umwana, ihakana ko Yesu ari Imana, ntiyemera ubutatu bwera ( Imana, Umwana n’Umwuka wera). Ukuri nyako navuga ni uko Isilamu n’abakristo ntabwo basenga Imana imwe. Ni gute iri shuri ryakomeza gushyigikira umwarimu nk’uyu wigisha abanyeshuri ibintu nk’ibi?’’
Larycia Hawkins, umwarimu urebwa n’iki kibazo watangaje ibi, avuga ko kumusezerera byaba ari ukumurenganya. Akomeza kandi avuga ko yatangiye kubona abakristo benshi bamugendera kure, ngo kubera igitambaro yari asigaye yambara mu mutwe, ibintu bimenyerewe nk’umuco w’abasilamu b’igitsinagore.
Kuri we ngo asanga kwishyira hamwe kw’abasilamu n’abakristo bishobora kuba inzira y’amahoro n’ubworoherane hagati yabo, bikagabanye ihohoterwa rikunze kubaho.
Ati ‘’Ndabizi abantu benshi bibajije ku myambarire yanjye bituma batangira no gushidikanya ku myemerere yanjye.’’ Ku bwe ngo asanga ibyo abakristo n’abasilamu batumvikanaho bidakwiye kubabarera urusika rubatandukanya. Ibi akaba ari ibyo Franklin Graham yamaganiye kure, ashimangira ko Abasilamu n’abakristo badasenga Imana imwe.
Ishuri Wheaton ry’i Illinois riherereye mu Burengerazuba bwa Chicago, ni ishuri rya Gikristo ryigenga ari nayo mpamvu utangaje ibihabanye n’amahame ya Gikristo afatwa nk’uwarengereye.


text:
Sep 06, 2016 admin Andi makuru 0
Basomyi bacu Muraho n’amahoro?
Muri wa mugambi dufite wo kugira ngo dukomeze guhugurana, nifuje kubagezaho mu magambo make ikiganiro cyahuje Umunyabuntu n’Umudivantiste, nkaba narakigejejweho n’umwe mu bakigizeho uruhare.
Ndashaka ariko kubanza gusobanura neza Izina “Umunyabuntu”, ku bantu batarisonukiwe. Ni koko ntiharashira igihe kirekire hadutse abantu bagenda bigisha inyigisho ziganisha kuvuga ku buntu bw’Imana, aho bavuga ko habaho umutekano uhoraho k’umuntu wizeye Kristo, kandi ko uwabonye agakiza aba yarababariwe ibyaha bye bya kera, ibya none n’ibizaza. Ubwo butumwa rero bwateye impagarara, Abakozi b’Imana bamwe baraburwanya, ba nyirabwo nabo ariko bakomeza kubushyigikira. Mu gihe rero inyito nyayo y’abo bantu itaraboneka, ntituramenya nabo ubwabo uko biyita, abantu babaye babise abanyabuntu, ngiyo inkomoko nakoresheje yo kuvuga nti “Umunyabuntu.”
Abo bagabo bombi, ntashatse kuvuga amazina ni abagabo b’abayobozi mu matorero yabo, bajya banatanga ibiganiro ku maradiyo.
Umudivantiste: Wa mugabo we wigize intyoza, ugenda wigisha abantu gukora ibyaha, umenye ko akawe kashobotse, Imana igiye kuzagukubita niba utihannye bidatinze.
Umunyabuntu: Ariko ….. (Aha hari izina ry’Umuntu), ko uzi imyaka mfite, ukaba uzi igihe navukiye, ko uri Umunyarwanda ukaba uzi n’amateka mabi yahabaye , ubu ninjye wavuga ko naje kwigisha gukora ibyaha? Ibintu byatangiriye kuri Adamu na Eva ubinshyizeho?
Umudivantiste:Ukurikije inyigisho mugenda mutanga usanga mwigisha gukora ibyaha, iyo muvuga ko Imana yababariye abantu ibyaha bakoze cyera n’iby’ubu n’ibizaza.
Umunyabuntu: Pasteri, ntabwo twigisha gukora ibyaha. ko uvuga gukora ibyaha, ukambwira gukurikiza amategeko, nta cyaha ukora?
Umudivantiste: Bibiliya ivuga ko iyo tuvuze ko nta cyaha dukora, tuba twise Imana umubeshyi, ukuri kukaba kutaturimo. Twese dukora Ibyaha.
Umunyabuntu: Ubuse nta munsi n’umwe wigeze umara utagize itegeko wica?
Umudivantiste: Ariko se wowe ubona wabishobora? nta munsi wahita umuntu adacumuye.
Umunyabuntu: Nonese nta n’umunsi w”isabato nibura warangije utishe itegeko?
Umudivantiste : Mvuze ntyo naba mbeshye, Njya ncumura.
Umunyabuntu: Pasteri, noneho uranyanga pe, ukaba uzi ko nawe no kw’isabato ucumura, none ninjye ushaka gushyiraho urusyo rwo kugira ngo nzakizwe no gutunganya amategeko.
Ikiganiro uko nakibwiwe bitewe nuko tutakomezanyije urugendo sinamenye niba ari aho cyarangiriye.
Ndasaba uruhande rwagize uruhare muri iki kiganiro, niba hari icyo rwakosora kuba rwabikora, cyangwa undi wese wagira icyo abivugaho ngo turusheho gusobanukirwa. Urubuga ni urwanyu.
Adolphe MITALI
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Iyo usomye Bibiliya mu gitabo cy’itangiriro cyane mu bice byaho 3, ubona ukuntu Adamu na Eva bamaze gukora icyaha, bahise batandukana n’Imana. Inzoka imaze gushuka Eva na Adamu akamwumvira, icyaha cyahise kiba umurage, ku bandi bose bakurikiye. Uhereye uwo munsi, umuntu wese avukana kamere yacyo, akayibana, kandi avuka akatishije na tike yo gusubirayo vuba (gupfa) bitewe n’icyaha na none.
Bibiliya ntibica ku ruhande, ivuga yeruye ko ibyaha turimo n’ingaruka zabyo, byazanywe na Adamu. Ni uruhererekane rw’umuntu wa mbere Imana yaremye, agakora icyaha, abantu bose bari ku isi bagomba kuba muri izo ngaruka. ‘’uko bimeze bityo, nk’uko ibyaha byazanywe mu isi n’umuntu umwe, urupfu rukazanwa n’ibyaha, ni ko urupfu rugera ku bantu bose kuko bose bakoze ibyaha.’’ Abaroma 5:12
Burya nk’uko hari ibigaragara tuvoma ku babyeyi bacu batubyara, wenda umwana akagira nk’imico y’abamubyara, niko umuntu wese yavomye icyaha kwa Adamu. Yakoze icyaha, hashize igihe kirekire, ariko uvutse uyu munsi avukana uwo murage mubi w’icyaha.
Iyo usomye Bibiliya, ubona ko Adamu na Eva baremwe mu ishusho y’Imana. Ariko bamaze gukora icyaha, ako gusa n’Imana kavaho, barandura, ari nacyo natwe cyadukurikiranye. Dawidi yigeze avuga ngo mu byaha niho mama yambyariye, Zaburi 51:5.
Aho wavukira hose, ubuzima wabamo bwose, bwaba bwiza cyangwa bubi, muri wowe harimo kamere y’icyaha ukomora kuri Adamu. Kuvukira mu byaha bihamya rya jambo rivuga ngo kuko bose bakoze ibyaha ntibashyikira ubwiza bw’Imana. Abaroma 3:23
Mbese nakora iki ngo niyambure iyi kamere y’icyaha nkomora kuri Adamu?
Imana ishimwe kuko itahisemo ko duhera muri ubu bubata bw’icyaha, ikadutegurira amahirwe ya kabiri, ikohereza Kristo ngo atubere incungu y’ibyaha byacu. ‘’Ni we waduhesheje gucungurwa ku bw’amaraso ye, ari ko kubabarirwa ibicumuro byacu nk’uko ubutunzi bw’ubuntu bwayo buri.’’ Abefeso 1:7
Mu bihe bya mbere, abatubanjirije bagerageje iby’ibitambo ariko ntibyabashije gukiza umwana w’umuntu icyaha. Niyo mpamvu twari dukeneye umutambyi uruta abandi utarigeze akora icyaha, mbese Imana yasanze nta wundi wabishobora, ihitamo kwiyizira, inyura inzira ikomeye ngo iturokore.
Imana yatanze umuti w’indwara yokamye isi yose yitwa icyaha, izana umuti witwa amaraso y’umwana wayo, ihitamo ko uzizera icyo gitambo wese azakizwa iyo ndwara.
Nakwibutsaga ko muri wowe harimo kamere y’icyaha, ariko wemereye Yesu yagukiza, kuko icyaha cyazanywe n’umuntu wa mbere ari we Adamu, Imana yahisemo kugikirisha n’ubundi umuntu umwe wa kabiri, ari we Yesu Kristo. Bibiliya iravuga ngo abamwemeye bose, bakizera izina rye yabahaye ubushobozi bwo kuba abana b’Imana, Yohana 1:12. Imana iguhe umugisha!!


text:
Karongi: Gutahiriza umugozi umwe n’izindi nzego ngo ni byo bizatuma urubyiruko rushobora kwesa neza imihigo
Kuri uyu wa 12 Ugushingo 2014, abagize Inama y’Igihugu y’Urubyiruko mu Karere ka Karongi bahigiye imbere y’ubuyobozi bw’akarere ibyo rwiyemeje kugeraho maze bugaragaza ko rukeneye gushyigikirwa More...
Urubyiruko rukora ni icyizere cy’amajyambere y’igihugu
NYAGATARE- Inka zitagira inyana ziracika.Ibi bikaba bishushanyako igihugu gufite urubyiruko rukora kiba gifite icyizere cy’amajyambere. Ibi ni ibyagarutsweho na Mazina J Bosco umuyobozi w’ungirije More...
GISAGARA: ABATURAGE BARASABWA KUREKA IMYUMVIRE ISHAJE
Abaturage b’akarere ka Gisagara barasabwa gukangukira gahunda z’iterambere bakareka guheranwa n’imyumvire ya kera yababwiraga ko umurimo w’abasokuruza gusa ariwo ugomba kubabeshaho, kandi More...
Nyamasheke: CDC yanenze ba Rwiyemezamirimo batuzuza neza inshingano zabo
Mu nama ya komite ishinzwe iterambere ry’akarere (CDC) yateranye kuri uyu wa kabiri tariki ya 12/06/2012, abagize CDC banenze ba Rwiyemezamirimo batuzuza neza inshingano ziba zikubiye mu masoko baba batsindiye. Muri More...
Abaturage barasabwa kongera amasaha yo gukora no kwitabira gahunda za†Hanga umurimoâ€
Urubyiruko rwitabire gahunda zo kwihangira imirimo no kwiteza imbere Mu rwego rwo kwiteza imbere,Abanyarwanda barasabwa kongera amasaha yo gukora. Ibi bikaba byatangajwe na Minisitiri w’intebe Dr Pierre More...
Muhanga: Urubyiruko rurasabwa kudasuzugura umurimo ushobora kubatunga
Rumwe mu rubyiriko ruhagarariye urundi mu karere ka Muhanga rurasabwa kudasuzugura umurimo uwo ari wo wose babona ushobora kubatunga kuko byagaragaye ko hari abenshi basuzugura imirimo iciriritse kandi ari imwe More...
Urubyiruko rw’i Mukarange rurahamagarirwa gukura amaboko mu mifuka rukiteza imbere
Bamwe mu rubyiruko rwo mu murenge wa Mukarange mu karere ka Kayonza, barahamagarira bagenzi ba bo gukura amaboko mu mifuka bagaharanira gukora icyabateza imbere. Urwo rubyiruko rwabitangaje kuri uyu wakabiri mu More...
Kayonza ikwiye kugira “Agakinjiro†kazatanga akazi ku bashomeri
Guverineri w’intara y’uburasirazuba Uwamariya Odette ngo asanga akarere ka Kayonza gakwiye kugira “Agakinjiro†aho abanyamyuga bashobora kujya More...
Muhanga: Muri Gicurasi urubyiruko ruzahabwa ikigo kizarufasha by’umwihariko kwiga kwiteza imbere
Akarere ka Muhanga ku bufatanye na Minisiteri y’Urubyiruko , PMU/Grobal Fund ROUND 7, kagiye gushinga ikigo kizaba kitwa MUHANGA Youth Friendly Centre, kizajya gifasha urubyiruko kwihangira imirimo, imyidagaduro More...


text:
Mar 03, 2016 Bienvenu Ndacyayisenga Andi makuru 0
Niba umuntu avuga y’uko afite kwizera, nyamara akaba ari nta mirimo akora ese bene uko kwizera kwabasha kumukiza? Cyangwa se hagira mwene Data w’umugabo cyangwa w’umugore wambaye ubusa, kandi akaba abuze ibyo kurya by’iminsi yose, maze umwe muri mwe akamubwira ati: “genda amahoro ususuruke uhage” ariko ntimumuhe ibyo umubiri ukennye byavura iki?
Uko ni ko no kwizera iyo kudafite imirimo, ahubwo kuri konyine kuba gupfuye. Ahari umuntu yazavuga ati: “wehoho ufite kwizera, jyeweho mfite imirimo.” nyereka kwizera kwawe kutagira imirimo, nanjye ndakwereka kwizera kwanjye kugaragazwa n’imirimo yanjye.
Ariko ukwizera Imana ishaka ko tugira ni ukwizera gufite imirimo, uko ni ko kwizera gukuraho imisozi, kugahindura ibidashoboka, Ni uko rero nk’uko umubiri udafite umwuka uba upfuye, ni ko no kwizera kudafite imirimo kumeze, kuba gupfuye. Yakobo 2:26
Bibiliya iravuga ngo” Mbese wizera y’uko Imana ari imwe rukumbi. Ibyo ni byiza, ariko abadayimoni nabo barabyizera bagahinda imishyitsi. wa muntu we ntuzi y’uko kwizera kutagira imirimo ari impfabusa? Mbese sogokuruza aburahamu ntiyatsindishirijwe n’imirimo, ubwo yatangaga isaka umwana we ngo atambwe ku gicaniro?Yakobo 2:19-21.
Muri uyu murongo bibiliya itwereka ko kwizera kwa Aburahamu kwafatanije n’imirimo ye, kandi ko kwizera kwatunganijwe rwose n’imirimo ye. Ni cyo cyatumye ibyanditswe bisohora, bya bindi bivuga ngo Aburahamu yizeye Imana bimuhwanirizwa no gukiranuka yitwa incuti y’Imana.
Umuntu rero ntatsindishirizwa no kwizera gusa ahubwo atsindishirizwa no kwizera gufite imirimo.
Amahoro y’Imana abane namwe!
Nd. Bienvenu/Isange.com/Tel;0785247778,0725040607.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Mozilla ivuga ko ikeneye ko abantu bahanga uburyo bwahatana n’ubusanzwe mu korohereza abantu gukoresha internet, bagatanga imishinga y’uburyo bwakwifashishwa.
Muri iyi gahunda yiswe ‘Equal Rating Innovation Challenge’ yatangijwe kuri uyu wa Mbere tariki 17 Ukwakira muri i California muri Leta Zunze Ubumwe za Amerika, Mozilla yasabye ba rwiyemezamirimo, abategura imishinga, abashakashatsi n’inzobere mu guhanga udushya, kurema ibitekerezo byafasha mu kugeza internet ku bantu benshi.
Iyi gahunda izashyigikira imishinga binyuze mu bujyanama n’inkunga ya $250 000, bikazakorwa mu byiciro bitatu, harimo igitekerezo cyahize ibindi harebwe uburyo cyafasha abantu benshi, ikikigwa mu ntege ndetse hagatoranywa n’ikindi kigaragaza ubuhanga.
Umuyobozi ukuriye ibikorwa byo guhanga udushya muri Mozilla, Katharina Borchert, yagize ati “Muri Mozilla, twizera ko internet igira imbaraga nyinshi iyo buri wese hatitawe ku gitsina cye, amafaranga yinjiza cyangwa aho aherereye, abasha kuyikoresha nk’undi. Gusa ikinyuranyo mu bayikoresha gikomeza kwigaragaza.’’
Yakomeje agira ati “Iri rushanwa rigamije kongera udushya tuzafasha mu guhuriza ku murongo mugari abaturage bafite ubukungu buciriritse. ‘Equal Rating Innovation Challenge’ igamije guhitamo imishinga yageza internet ku bo itarageraho.’’
Ni imishinga ishobora kuba mu igera ku bakoresha internet by’ako kanya, serivisi za telefoni, uburyo bushya bwo gukora ubucuruzi cyangwa ijyanye n’ibikorwa remezo byakwifashishwa.
Mozilla yanatangije urubuga rutanga amakuru yose kuri iyi gahunda (www.EqualRating.com), ndetse mu minsi iri imbere hazatangizwa uburyo buzajya bufasha abatanze imishinga yabo kumenya aho igeze n’andi makuru.
Katharina Borchert ati “Kugeza internet ku batayifite uyu munsi ni ko kazi dufite uyu munsi. Nta muntu cyangwa umuryango ushobora kubigeraho wonyine. Tugomba gushyira hamwe tukubaka ibikorwa bigeza internet ku bari gutera imbere n’abazaza nyuma yabo.’’
Gutangira gutanga imishinga bizafungurwa kuwa 01 Ugushyingo 2016 bigeze kuwa 06 Mutarama 2017, bakazajya banyura kuri http://APO.af/yPgEVx , imishinga izatangwa ikazasesengurwa n’itsinda ry’inzobere.
Itsinda rya mbere ry’abazatoranywa bazatangazwa hagati muri Mutarama 2017, bakazahabwa ubujyanama butandukanye mbere y’uko bazamurika imishinga yabo muri Werurwe 2017, abatsinze bakazatangazwa mu mpera z’uko kwezi.


text:
jeu.
17
mai
2012
ISOMO RYA MBERE
Igitabo cy’Ibyakozwe n’Intumwa (lntu 1,15-17. 20a. 20c-26)
15Muri iyo minsi Petero arahaguruka, ahagarara hagati y’abavandimwe bari bateraniye aho, bageze nko ku ijana na makumyabiri. Nuko arababwira ati 16«Bavandimwe, ibyo Roho Mutagatifu yavugishije Dawudi mu Byanditswe ku byerekeye Yuda wayoboye abafashe Yezu, byagombaga kubaho koko! 17Uwo yari umwe muri twe kandi yari yaratorewe uyu murimo wacu. 20aKoko rero ni ko byanditswe no mu gitabo cya Zaburi 20c ngo ‘Umurimo we uzahabwe undi’. 21None rero hari abagabo twagendanye igihe cyose Nyagasani Yezu yari kumwe na twe, 22uhereye kuri batisimu ya Yohani ukageza ku munsi atuvanywemo. Ni ngombwa rero ko umwe muri bo yafatanya natwe kuba umuhamya w’izuka rya Yezu.»
23Nuko bazana babiri muri bo; umwe akaba Yozefu witwaga Barisaba, wari waranahimbwe ”Ntungane”, undi akaba Matiyasi. 24Hanyurna basenga bagira bati «Nyagasani, wowe uzi imitima ya bose, garagaza muri aba bombi uwo wihitiyemo, 25kugira ngo ahabwe umwanya mu murimo wa gitumwa Yuda yaretse, akajya ahamukwiye.» 26Nuko bakora ubufindo maze bwerekana Matiyasi, guhera ubwo abarwa hamwe n’lntumwa cumi n’inwe.
ZABURI (Zab 103 (102), 1-2, 11-12, 19.22)
Inyik/ Uragasingizwa Nyagasani,
wowe uganje iburyo bw’Imana Data.
Mutima wanjye, singiza Uhoraho,
n’icyo ndi cyo cyose gisingize izina rye ritagatifu!
Mutima wanjye, singiza Uhoraho,
kandi ntiwibagirwe na kimwe mu byo yaguhaye.
Uko ijuru ryisumbuye kure hejuru y’isi,
Ni ko impuhwe ze zisagiranira abamutinya.
Uko uburasirazuba butandukanye n’uburengerazuba,
ni ko adutandukanya n’ibicumuro byacu.
Uhoraho yashinze mu ijuru ijabiro rye,
maze ingoma ye ikagenga byose.
Nimusingize Uhoraho biremwa bye mwese,
aho muri hose mu ngoma ye.
ISOMO RYA KABIRI
Ibaruwa ya mbere ya Mutagatifu Yohani Intumwa (1 Yh 4,11-16)
11Nkoramutima zanjye, ubwo Imana yadukunze bigeze aho, natwe tugomba gukundana. 12Nta muntu wigeze abona Imana, ariko niba dukundana, Imana idutuyemo kandi urukundo rwayo ruba ruganje muri twe. 13Aho tumenyera ko turi mu Mana, na Yo ikatubamo, ni uko yaduhaye kuri Roho wayo. 14Natwe twarabyitegereje, none turahamya ko Imana Data yohereje Umwana wayo kuba Umukiza w’isi. 15Umuntu wese uhamya ko Yezu ari Umwana w’lmana, Imana imuturamo, na we akayituramo. 16Twebwe twamenye urukundo Imana yatugaragarije, kandi turarwemera. Imana ni urukundo: umuntu uhorana urukundo aguma mu Mana, na Yo ikamugumamo.
IBANGONDIRIMBO RIBANZIRIZA IVANJILI (Yh 14, 18)
Alleluya Alleluya.
Nyagasani Yezu ntabasize muri imfubyi:
azagaruka abasange,
maze imitima yanyu yigiremo ibyishimo.
Alleluya.
IVANJILI
+ Yohani (Yh 17, 11b-19)
Muri icyo gihe, Yezu agiye kuva kuri iyi si ngo asange Se, yubuye amaso areba hejuru maze asenga agira ati 11b«Dawe Nyir’ubutagatifu abo wampaye bakomereshe izina ryawe, kugira ngo babe umwe nkatwe. 12Igihe nari kumwe na bo, abo wampaye narabaragiye mu izina ryawe; narabakomeje ntihagira n’umwe muri bo nzimiza, kereka umwana nyagucibwa kugira ngo lbyanditswe byuzuzwe. 13Ubu rero nje ngusanga, kandi ibi mbivuze nkiri mu isi, kugira ngo bankeshe kwigiramo ibyishimo bisendereye. 14Nabagejejeho ijambo ryawe maze isi irabanga, kuko atari ab’isi nk’uko nanjye ntari uw’isi, 15Singusabye kubakura ku isi, ahubwo ndagira ngo ubarinde ikibi. 16Si ab’isi nk’uko nanjye ntari uw’isi. 17Batagatifurize mu kuri: ijambo ryawe ni ukuri. 18Nk’uko wantumye munsi nanjye ni ko nabatumye ku isi, 19kandi ndakwiyeguriye ubwanjye ari bo ngirira kugira ngo na bo babe abakwiyeguriye mu kuri.»


text:
Kuva kuya 11 gushika kuya 13 Nyakanga 2007, i Kigali hateraniye inama mpuzamahanga isuzuma ikibazo cy’ubutayu bugenda bwugariza umugabane w’Afrika. Abitabiriye iyo nama bavuye mu bihugu birenga 42 by’Afrika, bazafatira hamwe imyanzuro izashyikirizwa inama izabera mu gihugu cya Esipaniya mu kwezi kwa Nzeri 2007.
Intumwa y’umunyamabanga ushinzwe kurwanya ubutayu ku isi, Bwana Bukuru Merchiade, yatangarije abanyamakuru ko isi igenda ireba cyane imihindagurikire y’ikirere nti yite ku kibazo cy’ubutayu giterwa n’iyo mihindagurikire.
Minisitiri w’ubutaka, Bwana Bazivamo Christophe, wafunguye ku mugaragaro iyo nama, yatangaje ko kurwanya ikibazo cy’ubutayu bigomba gushyirwa muri gahunda za guverinoma, bikagendana no kurwanya ubukene. Bazivamo yongeyeho ko ibihugu by’Afrika bigomba gushyira hamwe mu kurwanya icyo kibazo.
Abateraniye muri iyo nama bazagaragaza ibyibanze bikenewe kugirango ikibazo cy’ubutayu kirwanywe muri Afrika. Muri byo harimo amafaranga yatangwa n’abaterankunga kandi nti yishyurwe kuko urwanyije ubutayu aba afashije isi yose muri rusange.
Afrika yiyemeje kuzagenda nk’ijwi rimwe, mu nama mpuzamahanga yo kurwanya ubutayu ku isi izabera mu gihugu cya Espaniya mu kwezi kwa Nzeri 2007.
Mu mwaka wa 2003 abaterankunga batanze amafaranga atishyurwa miliyoni 150 y’amadolari y’amanyamerika, yo gufasha mu kurwanya ubutayu ku isi.


text:
Ababoneye isomo mu gusesagura no kwishimisha mu minsi baratanga inama
Noheri n’ubunani ni iminsi mikuru ikomeye ku isi ndetse no mu Rwanda usanga abantu baba bashyushye mu mutwe kubera iyo minsi mikuru. Nubwo iyo minsi iba ariyo kwishima hari ubwo ugusiga habi mu gihe utamenye uko uyitwaramo nkuko bamwe mu bo twaganiriye babivuga.
Christophe Ndagijimana ni umusore w’imyaka 30 twaganiriye yavuze ko kwishinga iby’iminsi mikuru byatumye arya amafaranga yari kuzakwa umukobwa bateganyaga kubana inkwano ayibuze bituma umukobwa amwanga none yishakiye undi umusore bagiye kwibanira.
Yagize ati : “ Muri Noheri y’umwaka ushize nafashe amafaranga nari kuzakwa nyajyanye kuri banki mpura n’abasore b’inshuti zanjye barambwira ngo nze tujyane mu kabari kwifata neza kuri Noheri. Narababwiye nti mube muretse mbanze njyane amafaranag kuri banki maze ubwo baba bamenye ko mfite amafaranga baranshuka ngo ndaba njyayo.
Twageze mu kabari turanywa turarya ubwo kandi twari twagiye mu kabari gahenze tugiye kwishyura barambwira ngo nishyure bazayanyishyura. Ubwo nakoze kuri ya nkwano nyuma ba basore banga kunyishyura mbibwiye umukobwa ahita arakara cyane ubukwe burapfa ngo ntiyabana n’umuntu usesagura. Ubu yishakiye undi nsigara aho kubera gusesagura mu minsi mikuru”
Yarongeye ati : “Ubu sinkimenya niba iminsi mikuru yabaye cyangwa se itabaye nafashe umwanzuro wo kujya nyifata nk’indi minsi isanzwe yose”
Murekatete( izina duhinduye) we avuga ko kwishimisha mu minsi mikuru n’umusore wari inshuti ye byamwiciye ubuzima bwe bigatuma atwara inda akiri umwana muto.
Yagize ati : “Mu minsi mikuru y’umwaka wa 2013 narindi mu kiruhuko nitegura kujya mu mwaka wa gatandatu usoza amashuri yisumbuye. Ubwo nari mfite umusore twakundanaga njya kumusura turaryamana numva ari igihe cyo kwishimisha mu minsi mikuru, nsubiye ku ishuri nize igihembwe kimwe gusa mpita ndeka ishuri kuko nari ntwite. Ubu niba hari iminsi nanga mu buzima bwanjye ni igihe cy’iminsi mikuru isoza umwaka.
Iyo mbonye hari urubyiruko rwikora nk’ibyo nikoraga ngo ndi kwishimisha mu minsi mikuru numva mbagiriye impuhwe kuko mba mbona nabo bagiye kwiyicira ahazaza hejuru y’iminsi iba izongera ikagaruka’
Aba bantu bombi twaganiriye batanga inama yo kujya bamenya ko iminsi mikuru ariyo kwitondamo bakirinda gusesagura no kwishimisha birengeje urugero kuko nyuma yaho ishobora kuzagusigira ingaruka zizakora ku buzima bwawe bwose busigaye.
Gracieuse Uwadata


text:
Rumwe mu rubyiruko rwo mu karere ka Burera ruturiye ikiyaga cya Burera rutangaza ko rukunda siporo yo koga ngo kuburyo ruyitabira cyane aho ruvuga ko rubonye urufasha rukazamura ubumenyi muri iyo siporo rwayigira umwuga.
Mu masaha ya nyuma ya saa sita, cyane cyane mu gihe cy’izuba ryinshi, iyo ugeze ku mwaro w’ikiyaga cya Burera, ahaherereye mu Gitare, mu murenge wa Kogogo, usanga hari urubyiruko rwinshi ruri koga mu kiyaga.
Urubyiruko ruza kogera mu kiyaga cya Burera ni uruturuka muri imwe mirenge ituriye icyo kiyaga.
Nubwo usanga hari rumwe mu rubyiruko ruba rwaje koga mu rwego rwo kwishimisha cyangwa se mu rwego rwo kugabanya ubushyuhe, hari n’abandi bo ngo babigize nk’akamenyero kuburyo ngo byabaye siporo yabo ya buri munsi.
Niyonsaba Pierre Jean Jaques, umwe muri urwo rubyiruko twaganiriye, avuga ko koga bimurutira izindi siporo ngo kuburyo abonye ubushobozi yayikomeza akayigira umwuga.
Agra ati “…(iyo ukoze siporo yo koga) wumva nta mananiza ufite, umubiri wose wumva nta kibazo ufite kabisa…iyo ugiye mu mazi kabisa nta rugingo rw’umubiri rubarutari gukora: hari ubwonko, iki…utekereza uti “ntaca aha! Ningera ahangaha ndumva ndushye ngaruke inyuma!…(mbonye ubushobozi siporo yo koga) nayikomeza nta kibazo.”
Niyonsaba ufite imyaka 18 y’amavuko, wiga mu mwaka wa gatanu w’amashuri yisumbuye, akomeza avuga ko ajya koga mu kiyaga cya Burera nibura kane mu cyumweru.
Iradukunda Vincent de Paul ufite imyaka 16 y’amavuko, wiga mu mashuri yisumbuye mu mwaka wa gatatu, avuga ko buri munsi ajya koga mu kiyaga cya Burera, cyane cyane mu gitondo.
Mu gitondo ngo iyo atagiye yo ajya yo nimugoroba avuye kwiga. Akomeza avuga ko koga ariyo siporo ye ya buri munsi ngo kuko iyo ayikoze yumva ingingo ze zose zirambutse.
Agira ati “…(iyo ukoze siporo yo koga) umuntu yumva ananutse…umuntu agenda ananura ingingo zimwe na zimwe zo mu mubiri…(siporo yo koga) turayikunda cyane. Ni ibintu byanjye.”
Niyonsaba avuga ko mbere, akiri umwana muto, higeze kuba amarushanwa yo koga mu kiyaga cya Burera yari yateguwe na bamwe mu basore bogaga muri icyo kiyaga. Ariko ngo ubu amarushanwa nk’ayo ntakiba.
Urubyiruko rwoga mu kiyaga cya Burera usanga rumwe ruzi koga urundi narwo rubyiga. Gusa bigaragara ko rwitawe ho rwabimenya kandi uwo mukino wo koga bakawugira umwuga nk’uko babyifuza.
Umukino wo koga mu Rwanda bigaragara ko utaratera imbere kuko nta marushanwa yawo ahoraho ajya aba hirya no hino mu Rwanda.
Ishyirahamwe ry’umukino wo koga mu Rwanda (RSF) rivuga ko ryatangiye gutegura abakinnyi b’abahanga, bahereye mu bana bato, bazajya baserukira u Rwanda mu marushanwa mpuzamahanga.
Bagiye mu duce dutanu two mu gihugu, gutoranya abakinyi b’abahanga bari munsi y’imyaka 15, kuburyo mu kwezi kwa Nyakanga 2013 bazaba bamaze kumenyekana.
Uhereye kuri ibyo wavuga ko hari ikizere ko umukino wo koga uzatera imbere kuburyo abana bakibyiruka bafite impano yo koga itazajya ibapfira ubusa.


text:
Nibuka umunsi umwe hari mu gitondo, narimo ntunganya igitanda, numva neza Imana ivuganye nanjye ko ngomba kwigisha abantu ijambo ry’Imana ku isi hose.
Icyo gihe nari umugore wibera mu rugo, ntabwo numvaga ko muri jye havamo umurimo wagutse nk’uwo mbona ubu. Ariko Imana yari ifite umugambi pe! kandi maze imyaka 35 nywugenderamo, nize kugendera mu kwizera Imana kandi yagiye ikora ibyo yari yaravuze ko izakora. Ibyo ntabwo bwakeye ngo nsange byabaye, byafashe umwanya, imbaraga no kumaramaza mu myanzuro, sindambirwe ibintu naho naca mu bikomeye.
Gusa ndababwira ko bishoboka cyane kuba mu mugambi w’Imana ku buzima bwawe uramutse ugize intego yo kubiharanira. Ukavuga uti ‘’ Ngiye kuba mu mugambi, nishimire urugendo rwanjye, kandi mfite ibyo Yesu yapfiriye kugira ngo ampe.’’
1. Ukwiye kuzamura intekerezo zawe mu kwizera
Gushidikanya no kutizera ni ibibazo abantu baba bifuza kugira ukwizera guhamye mu Mana bakunze guhura nabyo.
Ariko niba hariho umuntu muri mwe ubuze ubwenge, abusabe Imana iha abantu bose itimana, itishāma kandi azabuhabwa. Ariko rero asabe yizeye ari nta cyo ashidikanya, kuko ushidikanya ameze nk’umuraba wo mu nyanja, ujyanwa n’umuyaga ushushubikanywa. Umeze atyo ye kwibwira ko azagira icyo ahabwa n’Umwami Imana, kuko umuntu w’imitima ibiri anāmūka mu nzira ze zose. Yakobo 1:5-8
Imana ikorera mu buzima bwacu binyuze mu kwizera, hatarimo gushidikanya. Ni byiza ko dusobanukirwa ibi kandi tukabyumva neza kugira ngo tubeho Imana ikora mu buzima bwacu. Igihe Yesu yari mu murimo akiri hano ku isi, yageze iwabo i Nazareti ntiyahakora byinshi kuko batamwizeye. Bibiliya igira iti ‘’Aho Yesu ntiyakorerayo ibitangaza byinshi abitewe n’uko batamwizeye.’’ Matayo 13:58 Inkuru nziza ni uko nitubasha kwizera uko bikwiye, bizadufasha guha Yesu ikaze mu buzima bwacu agakora ibintu bikomeye.
2. Dukwiye kwigira kuri Sogokuruza mu kwizera
Aburahamu uwo yizeraga yiringiye ibitakwiringirwa, ngo abe sekuruza w’amahanga menshi nk’uko byavuzwe ngo “Urubyaro rwawe ni ko ruzangana.” Kandi nubwo abonye umubiri we umaze gusa n’upfuye kuko yari amaze imyaka nk’ijana avutse, akabona na Sara yaracuze, kwizera kwe ntikuragacogora, ahubwo abonye isezerano ry’Imana ntiyashidikanishwa no kutizera, ahubwo akomezwa cyane no kwizera ahimbaza Imana, amenya neza yuko ibyo yasezeranije ibasha no kubisohoza. Abaroma 4:18-21
3. Gerageza kubishyira mu bikorwa
Imwe mu nzira zoroshye yo kubishobora ni ukuvuga ineza y’Imana n’imirimo yagukoreye, atari uguhora usubiramo ibibazo byawe gusa. Ukwiye kwaguka mu kwizera, ibyo udashoboye ntibikagutere gutakariza Imana ikizere, ahubwo ujye ukora ibyo ushoboye, ibisigaye ubiharire Imana.
Ikindi ukwiye guha ijambo ry’Imana ukaritekerezaho. Hari ibyanditswe byinshi byafasha ubuzima bwawe.
Uyu munsi ndashaka kugutera umwete wo kwizera ko Imana igukunda. Komera ushikame mu kwizera, umwanya ku mwanya Imana izajya ikumenyesha icyo ukwiye gukora. Ibyiringiro byawe bibe muri yo ko ibasha gukora ibyiza mu buzima bwawe kandi ubitegereze, kuko iyo Imana iri mu ruhande rwawe, ibintu byose birashoboka. Imana iguhe umugisha. Amen.
Nshimye Imana mu mutima kubw’iyi nyigisho. Bitumye ndushaho kwongera ibyiringiro mumutima wanjye. Nshingiye ku mirimo n’ibitangaza Imana yagiye inkorera uko ibihe biha ibindi. ndushijeho kumenya neza ko kandi aho kwizera guke kuri uwiteka nawe ahakora imirimo mike. Imana idufashe itwongerere kwizera
Nshimye Imana mu mutima kubw’iyi nyigisho. Bitumye ndushaho kwongera ibyiringiro mumutima wanjye. Nshingiye ku mirimo n’ibitangaza Imana yagiye inkorera uko ibihe biha ibindi. ndushijeho kumenya neza ko kandi aho kwizera guke kuri uwiteka nawe ahakora imirimo mike. Imana idufashe itwongerere kwizera
Hari igihe umuntu agera mu bihe bikomeye akumva ko...
Umuhanzi mu ndirimbo zihimbaza Imana Simon Kabera...
Marayika w’Uwiteka aramubonekera aramubwira ati “Uwiteka...
Buri kintu cyose dukora kibyara imbuto kandi kigasigira...
Mu gihe hirya no hino ku isi abakristo bakomeje...


text:
Nayinzira Yohani Nepomusene, ni umusaza w’imyaka 62. Yayujuje tariki ya 10 z’ukwa 3 muri uyu mwaka. Azwi cyane muri poritiki y’u Rwanda, ariko cyane cyane guhera mu mwaka wa 1991, ubwo yashingaga ishyaka PDC - Parti Democrate Chretien - ritavugaga rumwe n’ubutegetsi bwariho.
Nyuma ya genocide kandi Nayinzira Yohani Nepomuscene yakomeje gukorana na guverinoma nshya, aba minisitiri, aza no kuba depite mu Nteko Ishinga Amategeko, ndetse aba n’umukuru w’inama y’igihugu y’ubumwe n’ubwiyunge.
Icyakora Nayinzira Yohani Nepomuscene yaje kuva ku mirimo y’ubudepite ashinjwa imyitwarire mibi, bituma anasezera mu ishyaka rye k’ubushake bwe. Ubu yagiye kwiturira mu cyaro, mu kagari ka Kinyaga, umurenge wa Rubungo, akarere ka Gasabo, mu ntara ya Kigali Ngari. Twamusanze iwe, tugirana ikiganiro gikurikira:
Uracyakora politiki?
Oh! Ndi umunyapolitiki. Kuko ndi umunyagihugu, kandi nkaba mfite akarusho kuko nanyuze mu nzira nyinshi zirimo amashyaka, ubuyobozi, n’ibindi. Hari ibintu byinshi nagiye mbona, nkaba rero ntapfa guceceka gusa, cyane ko mbona muri iki gihugu cyacu hakiri ikibazo cyo gutinyuka kuvuga ibintu uko biteye. Ushatse gutinyuka kuvuga agomba kujya hanze. Ntabwo ubundi ariko byakagombye kugenda. Icyo batinya n’iterabwoba rihari.
Muri iki gihe haravugwa ikibazo cy’itahuka ry’Abanyarwanda bagize umutwe wa FDLR, basaba gushyikirana na guverinoma y’u Rwanda ku mitahukire yabo. Ibyo basaba bifite ishingiro?
Bifite ishingiro kandi icyo kibazo kigomba kwigwa neza. Ntabwo FPR ishobora kuvuga ngo abantu ntibagafate imbunda baharanira uburenganzira bwabo, kandi nayo ariyo nzira yanyuze. FPR siyo ishobora gutanga amasomo kuko nayo yafashe imbunda muri 90 kandi dialogue yari gushoboka. Bashoboraga gusaba uburenganzira bwabo nk’abatutsi, badafashe imbunda ngo bamene amaraso. Kugira ngo wigishe abantu kugera ku butegetsi mu mahoro nawe wagombye kuba waranyuze iyo nzira. Ntabwo rero FPR yakwigisha bariya barwanyi ba FDLR bafite ibirwanisho ngo bazatahe bamanitse amaboko kandi nayo itarayamanitse. Abagize FDLR ni Abanyarwanda kimwe n’abandi, kandi u Rwanda ni urwa twese. Igihe rero hari ibibazo bishyamiranya abenegihugu, hagomba imishyikirano mu mahoro. Imishyikirano rero ni ngombwa ndetse ikwiye gukorwa vuba.
Guverinoma y’u Rwanda ivuga ko harimo abakoze genocide.
FDLR ariko isobanura neza ko abicanyi bayirimo ubutabera bufite uburenganzira bwo kubakurikirana. Ubu ni byo biri mu Burundi. Imitwe yarwanyaga Leta ubu iri mu butegetsi, ingabo zayo zavanzwe n’iza Leta. Ndakeka ko u Burundi bumaze kudusiga intambwe. Kutavuga rumwe biba bisaba ko abantu bagomba kuganira kugira ngo bagire ibyo bumvikanaho. Kandi ni yo byaba ishyaka rimwe ntabwo burya abaririmo baba bavuga rumwe. Ubu se abatangiye muri FPR hasigayemo bangahe ? Bagiye bagongana bapfa ubutegetsi, ubukungu n’ibindi.
Ubona hari ingaruka ihari guverinoma y’u Rwanda yanze gushyikirana, FDLR na yo ikanga gutaha?
Icya mbere ntabwo FDLR izataha imanitse amaboko. Biragaragara kandi kuko aho gutaha bohereje abagore n’abana. Jye mbona FPR niyanga ibiganiro, bazaza nk’uko nayo yaje. Ndakeka ko ari ukutareba kure no kudafata amasomo mu byo na bo banyuzemo.
Gacaca yo urayibona ute?
Jye ndabona iri mu bizatuma iki gihugu gisambuka. Impamvu ni uko usanga ibyaha by’itsembabwoko byaratandukanyijwe n’ibyo itsembatsemba n’ibindi byaha by’intambara. Ni ukutamenya ubutabera. Niba gacaca igamije ubwiyunge, abiciranye bagomba kujya mu gatebo kamwe, Abanyarwada bakabategeka. Uwamennye amaraso wese y’Umunyarwanda, uko yayamennye kose, agomba gushyirwa ku meza. Niba hari uwayamennye ahagarika ubwicanyi agomba kuza na we bikamenyekana niba ari légitime defense (kwirwanaho) cyangwa niba ari ikindi yakoraga. Ubundi muri socio-politique abarebwa na gacaca ntibagombye no kugera ku ijana. Ndashaka kuvuga iki? Mbere y’intambara hari ikintu kitwaga escadron de la mort [ndlr:agatsiko kari gashinzwe kwica abantu ndlr]. Bari 33; niba rero bashaka kumenya abateguye ubwicanyi nibarebe abo bantu. Ntabwo ari abantu ibihumbi magana arindwi. Ikindi, defense civile yategetswe n’ubuyobozi n’abanyamadini. Ariko ubu abaturage ni bo bari guhonyorwa.
Wemera ko itsembabwoko ryateguwe?
Kuvuga ko itsembabwoko ryateguwe ni argument. Kuko uwashatse ubutegetsi ku ngufu yari azi neza ko abantu bazashiriramo. Ikindi kuvuga ko ihanurwa ry’indege ya Habyarimana nta ruhare ryagize mu bwicanyi bwo mu Rwanda ni ukwibeshya. Habyarimana ntitugomba kumureba nka Habyarimana, ahubwo tugomba kumureba nk’uwari perezida w’igihugu, wasinyanye amasezerano na FPR. Ni na cyo kibazo. Uwamwishe n’ubwo tutaramenya uwo ari we, afite uruhare mu ikindagurwa ry’Abanyarwanda. Amasezerano y’Arusha yahagarikaga intambara n’ubwicanyi. Uwabikoze rero, ni we washenye ayo masezerano, byose abisubiza irudubi. Amasezerano amaze gusinywa, aho kugira ngo inzego zateganywaga zijyeho, ari MRND yatangiye gucukura imyobo, na FPR itangira gucukura iyayo.
Ntabwo urajya gutanga ubuhamya muri gacaca rero?
Nibantumira nzajyayo, ariko nabwo nta cyo nzabamarira kuko nta cyo nabonye. Kandi umunyapolitiki yagombye kugaragarira mu rwego rw’igihugu. Hagombye rero kubaho gacaca y’abaturage n’iyo abanyapolitiki. Kuko kenshi ntitwabaga muri za quartiers. Twirirwaga twiruka mu manama atandukanye ndetse tukanahura na FPR. Ibintu rero mfite biri ku rwego rw’igihugu, si urwo mu kagari kuko nta n’umuyobozi waho nigeze mvugana na we. Kandi jye aho nari ntuye hahise hafatwa vuba.
Bamwe mu bayobozi b’Abahutu bakoranye n’ubutegetsi bwa kera ubu barashinjwa n’inkiko gacaca. Urabavugaho iki?
Kiriya ni ikintu gikomeye. Bigaragaza uburyo bitumvikana ukuntu wakemera gukorana n’abantu nka bariya, ubizi ko bafite ibyasha, ngo nurangiza wange gushyikirana n’abandi wita abicanyi. Niba wemeye gukorana n’abo bose bari gushinjwa, nta mpamvu abo hanze utashyikirana na bo. Ni aho rero FDLR igaragariza ingufu zayo. Muri abo bashinjwa hari abandwanyije kera kuko bakoreshwaga none baragaragaye. Ni abantu batagira aho bahagarara, bahora bajarajara. Cyakora jye naraboroheye nirinda no kuvangira ishyaka kugira ngo ritazamo amacakubiri.
Urashaka kuvuga Mukezamfura Alfred?
Yego. Yandwanyije kera kuva nkiri minisitiri ushinzwe ibidukikije. Ariko yarakoreshwaga kuko bagenzi be bafatanyaga baje kwivumbura, babivamo. Naho rero ku giti cye ibikorwa bye bibi si ibya vuba kuko n’igihe yari akiri bourgmestre wa Mukingi atitwaye neza. Ibyo byari bizwi na FPR, yari ibizi imukoresha ibizi.
Akazaza k’u Rwanda ukabona ute?
Abari k’ubutegetsi ni bo bafite urufunguzo rw’akazaza k’igihugu. Igihe rero batazemera kuganira n’abatavuga rumwe na bo kandi vuba, bazagwa mu mutego wa MRND, wabyaye intambara ya 90. Bizaba kandi nk’ingoma ya cyami yanze kwumva ikibazo cy’Abahutu, habaho ubwicanyi bwa 59.
Noneho ibyo Pasiteri Bizimungu yavuze muri Jeune Afrique l’Intelligent ko Abahutu bazongera bagafata intwaro murabihuje?
Yabaye nka ya nyoni y’inkotsa. Ibyo yavuze bifite ishingiro kuko yagendeye ku bushakashatsi bwakozwe n’abahanga. Ndibuka ko muri 96 turi mu nama ya guverinoma Pasiteri yadushyikirije inyandiko y’umwe mu bahanga mu iyigamoko. Iyo nyandiko ikaba yaragaragazaga ko ikibazo cy’Abahutu n’Abatutsi nikitigwa neza na nyuma ya genocide bazongera bicane barwanira ubutegetsi no gusuzugurana. Benshi mu bategetsi iyo nyandiko barayizi. Na perezida uriho ubwe arayizi kuko icyo gihe yari muri iyo nama. Ibyo yavuze rero ni iby’abahanga banditse. Ese koko sosiyete y’abantu 700 000 [abayobozi bashinjwa gacaca] nubigizayo iyo sosiyete izasigara imeze ite? Perezida Museveni yigeze kuvuga ati ‘’ntabwo wahangana n’abantu ibihumbi 50 ngo wihe kutabumva, kubera ko bakoze iki n’iki. Buri wese muri abo wigijeyo umubariye abo mu muryango we 50 ba hafi, waba uhanganye na miliyoni 2 n’igice. Ati abo bantu wahangana na bo ute ?’’ Ikibazo rero dufite ni politiki, kigomba kubona igisubizo cya politiki. No mu gihe cy’Abadage hahanwe abantu bo hejuru.
Kuri wowe rero ubwiyunge bw’Abanyarwanda buracyari kure.
Mu byukuri ubwiyunge bw’Abanyarwanda muri iki gihe ni ubwa nyirarureshwa. Abagombye kwiyunga si bo biyunga, ahubwo hiyunga abavuga rumwe. Ubundi abagombaga kwiyunga bagaragazwaga n’amasezerano ya Arusha. Ayo masezerano yavugaga ko abari k’ubutegetsi n’ababushaka ari bo bagombaga kwiyunga. N’inama y’ubwiyunge yari iteganyijwe ni abo bantu yarebaga. Kandi izo mpande ebyiri ziracyariho n’ubwo habaye itsembabwoko n’itsembatsemba. Ku mpande zombi haracyari abantu batakoze itsembabwoko n’itsembatsemba. Kuko k’uruhande rw’abari bashyigikiye Leta icyo gihe si ko bose ari abajenosideri. Harimo abazima batagiye mu bwicanyi, ariko bitavuga ko bavugaga rumwe na FPR n’abari muri opposition. Ikindi kandi ni uko k’uruhande rwa MRND na FPR hari ba extremists, ari na bo badukururiye ishyano. Abo ni bo barwanye, bashora n’Abanyarwanda bose mu bwicanyi. Hanyuma hari n’abantu twagiye dufatanya na FPR ariko tuza gusanga politiki yayo tutayemera, twigizwayo. Ubwo na twe rero tugomba kwiyunga na FPR kugira ngo dushobore kumvikana ku nzira igihugu kiganamo. Ikibazo rero ni uko FPR, aho kugira ngo ikorane n’abantu bazima, yihitiramo gukorana n’abafatanyije na buriya butegetsi bwatsinzwe, kuko izi icyo igomba kubakoresha nk’ingaruzwamuheto. Cyakora nsanga ukuri kuzagaragaza strategies mbi za FPR.
Gahunda y’ubwiyunge ariko, n’ubwo utayemera, na we uri mu bayiyoboye.
Icya mbere uko nagiyeho ntabwo nasabye kuba perezida wa komisiyo y’ubumwe n’ubwiyunge. FPR ni yo yantoranyije. Ntabwo rero nagiye muri uwo mwanya ngo nkore uko mbyumva. Narakoreshwaga. Navuga ibintu bya politiki ngo ibyo ngibyo nta mwanya bifite. Harimo kandi n’ikibazo cy’ibikomere by’abantu ku mutima biturutse ku marorerwa bari bavuyemo, mbese abantu bagihanganye. Hari rero mu bihe bikomeye. Cyakora ntabwo byambujije gukora inyandiko nerekana ko hakwiye kubaho ibiganiro mu rwego rwa demokarasi na politiki, kandi Abanyarwanda bose bakinjizwamo.
Ubu se twavuga ko hari ikibazo cy’Abahutu n’Abatutsi?
Ikibazo kirahari. Ndetse nkabona bifitiye inyungu ubutegetsi buriho guteganya vuba ibiganiro kuri icyo kibazo mu rwego rwo hejuru. Icyo kibazo cyagaragaye kuva kera muri za 58 Rudahigwa atarapfa. Ni bwo Abahutu bagaragaje ko bakandamijwe, kuko bahezwaga mu butegetsi, Abatutsi begereye umwami bakavuga ko nta kibazo gihari. Rudahigwa na we atinyuka kuvuga ko nta kibazo gihari. Ntabwo rero yafashije ubwiyunge bw’Abanyarwanda. Impapuro zirahari zirabyerekana. Ibyabaye icyo gihe rero ni byo byagarutse na none muri 90, aho na none Abahutu bamaze kwigarurira ubutegetsi na bo baheza abatutsi. Icyo kibazo rero kikaba gikwiye kuganirwaho neza.
Ni kuki Perezida wa repubulika atakwituye kandi mwarapiganywe akagutsinda, ukabyemera kandi ukanamushimira intsinzi ye?
Ibyo biri mu bushake bwe. Ariko gusuzugura un partenaire si byiza kuko ahandi uwo mupiganwa si umwanzi. Biriya bimeze nk’ibya MRND. Na yo yagusangizaga ku butegetsi iyo wemeraga kuba igikoresho. Ibyo kuba igikoresho narabisabwe ariko ndabyanga. Uzarebe nyine abemera kuba ibikoresho ni ba bandi bahora bahuzagurika mu bitekerezo byabo.
Watumara amatsiko k’uburyo ubaho muri iki gihe nta kazi?
Ntunzwe n’igitunze nyabuturi [ndlr: umuturage nyakujya]. Umuturage udafite munsi y’urugo abaho ate? Uko abaho nanjye ni ko mbaho. Ubu nize uko umuturage utagira akazi abaho, nanjye mbaho gutyo. C’est miserable! Ariko narabyakiriye. Ubutwari nabuvanye he? Imana yari ifite byoseee! Itegeka byose. Yigize umuntu, yigira umukene. Uko yabayeho mu gikene nanjye niko mbaho. Nabyakiriye kandi mbyakira ntinuba, ntawe ntuka, ntawe ngira nte.


text:
Akarere ka Gakenke karacyari inyuma mu kwitabira kuringaniza urubyaro
Mu gihe umuhigo wo kuringaniza urubyaro ku kigeranyo cya 52% usigaje amezi atatu urangire, imibare yashyizwe ahagaragara mu nama yo kuri uyu wa kabiri tariki ya 20/03/2012 igaragaza ko Akarere ka Gakenke kacyiri More...
Imihigo yakarere si iyabayobozi gusa- Ruboneza
Umuyobozi w’akarere ka gatsibo hamwe n’abakozi n’abayobozi b’ibitaro bya Ngarama(Foto by Sebuharara) Umuyobozi w’akarere ka Gatsibo, Embroise Ruboneza,  atangaza ko imihigo More...